Alfred Paro ih Valung (Bamboo camp) khua kang thu hmuhtawnpawl - Chinland Today Media\nAlfred Paro ih Valung (Bamboo camp) khua kang thu hmuhtawnpawl\nMarch 12, 2009 1:58 am·1 comment\nValung (Bamboo Camp) Kang thuhla ka hmuhtawn mi pawl\nKan dung February 20th 2009 ih Valung (Bamboo camp) kang kha February 26th 2009 ah Kalay in a lehlangin ka rualpa Sangte thawn motorcycle sangin kan hung zoh. A kang ti thu cu group email ah ka rak hmu zo. Cun a zuk khal ka hmu zo. Asinan mai mit rori ih hmuh cu a lamdang hleice cuang. Aiha! A va pawi ve. Ziangti thu saw tiih ti lo hi a theih lo.\nKeimai hna’uan kel tour guide ‘uan in ni 13 Feb, 09 ah Kalaymyo ka thleng zo. Tui ‘um ka khualtlawn cu ka rei nguarngo nasa. Ka mikhual hruai mi hman 25th Feb ah a tlung hlo zo. Keimah lawng kan unau harsa tuar zoh duh ah le thil dang pawi hai ‘ulah ka tang nuarni lai a si hi teh. Thil dang cu rel duh loin tui ka ngan duhsan bik Valung inn kang thu hi ka ngan mei ke.\nValung meisa kang hi Kalay ih ka um laiah an reldan a bang aw lo celcel. Zoih an rel khalle aw a si maw tiin ka ti men. An theih dan cio a si ih a dik maw dik lo ti cu ka thei ve lo tikah ka ngai khiaukhi men. Ka hung zoh ding pam tiin ka tiawk ruangah a si bik. Tui ka hung zohnak san bik cu keimai duhnak le Canada ih kan Falam pawlih bawm an duh ruangih in zingzawitir phah ruang khalah a si bik. I rak fialtu hi keimah contact tu dingih Canada Falam pawlih an hril mi Za Hup a si. Canada ah hin kan Falam lam mi hi an mal zet na’n kan Falam hrangah an ‘angkai ngaingai ti ka thei ih ka tha a tho zet.\nMeisa kang dan\nPastor Thang Lio tei’ inn in a kang thawk. Pastor Thang Lio hi Lumbang tlawng ka kai laiih ka tlawngkaipi ka rualpa a si. Inn kang ‘umah hin amah cu a um lo. Yangon ah an kawhhran CC (Church of Christ) meeting kaiin a rak tlawng ngelcel. An nu le a pi nu (an nu ih nu) le nauhakte pakhat kum 3 lai ti lawng an um ti a si. A kang laifangah zohman an innah an um lo. Pastor pa ih nupi le thlacam in Biakin ah a um. Cun nauhakte le a pi nu khal an innah an um lo. An inn cu sangka kharin an tlansan. Meisa khal an tik lo lawlaw ti a si.\nA kang thawhdan a hmutu pawlih rel dan cun an tappi(Kitchen) lamin si loin an tidaibualnak (bath room)lamin ti a si. Mangbangza rori a si ko. Zohman in a kang dan hi an theifiang lo. Misual ih ur teh a si kei maw ti khal an thei thei lo. Ziangvek a va si khalle an khua cu kang hma a kang ta zoih a kang dan thuhla hnakin meisa kang tuar pawl hi ziangtin kan bawm thei ding ti hi ruat sawn sehla a ‘ha ko lo maw.\nMeisa kang hmaisatnak bik inn a si tikah inteknu Pi Sai ~ial cu kan ramdan in an kai ih Falam ah an hruai. Tu tiang cu amkham (amah-khan) khal a theih lo an ti. An khawbawi(u-ka-‘hah pa) Pu Bawi Den Thang in a cang thei tawkin pastor pa ih nupi cu nasa tukih ti lo dingin ka tawlrelsak rero tiah a ti. Amai mawh ruangah si loin kan khua pawlih vanduai hrimhrim mi a si tiah a ti.\nLaimi kan si bangin kan Laidan tla malte ngan sehla hi inn kang thu thawn pehpar aw in. Miphun pakhat le pakhat ih ruahdan tla cu a dangaw thei na’n tui in ruah mi Valung khua kang thu ih an khua pawlih in sim mi hi lo hlawm ve hai ka duh. An khua a kang hlanah an khaw sungah sakhi a lut ti a si. An khua ih khawbawi rak ‘uan hlun Pu Thang Mung in “Kan khua ih Sakhi a luh hi ralring in um uh law kan khua a kang ding hokhaw” tiah a rak ti an ti. A tivek ngaingai in an khua cu a kang ngaingai. Sakhi a lutnak ihsin a tlansuaknak tiang a kang thluh ti a si. A tlansuahnak hmun in a kang hmaisa bik an ti. A tlansuahnak hmun cu Pastor tei inn a rak si.\nInn 26 a kang. Mi 149 cu inn nei loin an um. An khawbawi Pu Bawi Den Thang ih i sim mi hi ka thinlungah a cam nasa. “Kum 30 lai ka ‘uan ka hawl mi cu minute malte sungah a cem thluh a ti. Pacang ka siih ka tuar thei ka ti aw na‘n ka fale tlawngkai pawl an hung tlun ih, riahnak nei loih riahnak nei loih an um cun ka tuar aw thei loih ka mithli a tla” a ti. Cu mi i ruah laiah a ‘ap leuleu na’n a supaw thei. Kei khal ka mithli a hal ve na’n ka supaw thei ve. Tu ka ngan lai khalah ka ruahsak tuk ruangah a si ding ka mithli a tla thei rori. Zohman ka kiangah an um loih a ti zia. An khaw bawipa hi an inn a kang laiah amah a rak um ve lo. Tu cu a pai unau tei’ kodawng (an thilri retnak) ah an um.\nA inn kang ruangah a cem mi hi ting Kyats 200 (20,000,000) tluk hrawng a si ding a ti. Sidawr neite hi ting 300 (30,000,000) tluk hrawng an cem ding. Rawl dawr te pawl le midang pawl cu an rel lemloih ka thei fiang hai lo. An ti dan cu a tlangpi thuin ting 2000 (200,000,000) hnakih tam deuh hrawng a si ding ding an ti. Motorcycles khal pahnih a kang tel. Thirleng(cycles) paziat ciah si maw, cun vawk (6) me (4) khal an kang tel thluh. A tamsawn cu an thilri ziang khal an la man mo. A kang cak tukih anmai reldan cun minute 45 tluk hrawngah a kaifang thluh an ti.\nValung ih maw’aw zin parih um le hanghnah hangrah cinnak hmun a si tikah ruah hnakin paisa an rak nei zet. Motorcycles nei an um hnuaihni. An motorcycles khal a kang miah a tel um hnuaihni. Zangfahza ngaingai an si. A kangnak hmun hi an khaw laili a hmunpitnak bik hmun a si. Rawldawr tivek pawl umnak hmun a si.\nBawm dan ding\nValung inn kang hi bawmtu an nei hnuaihni ko. Kawhhran lam in si maw, bulpakin si maw, acohzah lam thawn ‘angtlang in si maw, NGO lam le organization lam in si maw, phun le hnam zawng in si maw an bawm ruri ko. Asinan hi an bawmnak hi a ‘hahnem zet ti ding a si na’n duhthusam cu a tling thei deuh lo. Duhthusam le tlamtling ko ih bawm cu a theih lo ding na’n kan ti thei tawkih kan bawm vialvo cun malte an zia a um deuh ding. Bawm dan cu a phunphun a um ko. Asinan ‘ha ka ti bik mi cu anmah khua ih direct rori ih bawm hi a ‘ha bik ka ti. An khuaah hin Relief Committee an dingih cu mi pawl kha bawmnak pe sehla a duhum bikin ka thei. Anmah khalin an duh bik. Valung khua inn kang ruangih an dinmi an khua Relief Committee pawl cu:-\n(1) Pu Bawi Den Thang\n(2) Pu Bawi Uk Thang\n(3) Pu Bawi Lian Sang\n(4) Pu Phun Ling\n(5) Pu Thian Kan Thang\n(6) Pu Kheng Mung\n(7) Sayakyi Zul Khuai\n(8) Pu Sai Kap\n(9) Pu Cung Awng Thang\n(10) Pu Phil Lian Sang\n(11) Pu Ral Lian Cawm\n(12) Pu Sai Thawng\n(13) Pu Zing Tin Kham\n(14) Pu Thawng Luai\n(15) Pi Hau Za Nem\nPu Bawi Den Thang hi tufang ih an khawbawi (u-ka-‘hah) ‘uantu a si. Thuhla thei duhtu hrangah telephone khalin zingzawi theih a si. Cherry rawl dawr tei’ innah telephone in biak an theih. An telephone number cu 070-40520 a si. Pu Bawi Den Thang hi Cherry tei rawl dawr thawn an nai aw te. Falam peng ti fam cu Falam khaw sung hman phone ahar tikah Valung sinsin cu phone cu a har nasa. Nan phone thei pang le a ‘ha bik a si ko.\nKan unau harsa mangbangih a um pawl hi a tam a mal ti a um lo kan ti thei tawkin kan bawm cio uh si law.\nInn sak bawmtu hrekkhat pawl cu Tisen khua mi an si.\nMai Fanu Rori Zuartu Pa\nRefugee pawl kaitu thuthensak\nChin Rock Siangpahrang, Solomon Menrihai Pathian Hnaṭuan A Thok\nYaya Toure Man City Ah Kum 4 Sit Hrih Dingin Sign Nganfel Zo\nChristopher Jordan Donner A Thi (Maithei)\non March 12, 2009 at 2:39 am\n“Kum 30 lai ka tuan ka hawl mi cu minute malte sungah a cem thluh a ti. Pacang ka siih ka tuar thei ka ti aw na‘n ka fale tlawngkai pawl an hung tlun ih, riahnak nei loih riahnak nei loih an um cun ka tuar aw thei loih ka mithli a tla” a ti\nA si rori, riahsia le ninghan pi a um tuk aw. Zangfak hai in Pathian in an neihcia hnak ih a let in thlawsuah pe hramseh.\nHitivekin Alfred Paro in thuhla kimcang tuk in in rak than thei cu a lungawi um riai.


2020 ah covid 19 ruangah 200 lenglo Puithiam pawl nunnak cem January 13, 2021 | Radio Veritas Asia\n2020 ah covid 19 ruangah 200 lenglo Puithiam pawl nunnak cem January 13, 2021\n2020 ah covid 19 ruangah 200 lenglo Puithiam pawl nunnak cem\nItaly Catholic Puithiam 200 hrawng cu covid 19 ruangah kan dung kum (2020) ah an nunnak cem tiin news reports in a sim. January thla, zarhkhat sungah, kum 87 luan le kum 80 a ti mi Catholic Puithiam pawl a malbik 4 cu covid 19 ruangah an nunnak cem bet.\nHarhdam nak zungih a tuan tu pawl kiangah Italian Puithiam pawl cu pulh nat a voihnih nak suan a tuar tu pawl an si tiin kan dung kum a lai hrawng ah Rome Report thuthang in a than. Puithiam pawl cu a kum ruangah siseh, harhdam nak karlak ih an hnatuan nak pehbet nakah harsat nak tampi an rak tong.\nSister tlawng tampi khal nat suan an tuar\nKan dung kum December thla ah Sister tlawng pakhat ih Sister 114 sungin 104 hnen ah covid 19 nat nak an hmuh mi tel in Sister tlawng tampi natsuan an rak tuar tiah thuthang a rak um. Himi thu cu RVA thuthang ihsin kan ngah mi a si.\nPhoto courtesy of Priests (Photo Wiki Commons)


AA In Chinmi, Paletwa Pawl Cu An Duh Lo Cingin Ralkap An Ṭuanter – Meifar\nAA In Chinmi, Paletwa Pawl Cu An Duh Lo Cingin Ralkap An Ṭuanter\nJuly 2, 2021 admin Lawrkhawm 0\nRakhine ralkap AA pawl hi thuneihnak latu ralkap thawn an pehtlaih awknak a ṭha zet. Cun, Paletwa ram khal Chinram a si nan Rakhine ramsung ah aum an rak ti.\nPaletwa, Pichaung ramsung ih um khua mipi pawl cu AA in ULA timi pawlkom an ding ih ralkap ah an lutter thu theih a si. Khuakhat ah minung 3 cu hramhram in an lutter. Paletwa hmailam le dunglam ih um khua pawl cu kan dung thla ihsin an rak lutter rero zo.\nKhuasung mi pakhat in “AA pawl an ra ih ULA hrang minung kan ṭul in ti. Kan khua ah minung kan mal tuk ih lo hruai theitu ding an um lo kan rak ti. AA pawlin ‘Asilen, himi khua khalah um nawn hlah uh. Chinram khal a si lo, Rakhine ram a si hi tin in hringhro ruangah kan khuami 2 in an hruai’ a ti.\nAA in an hruaimi pawl cu training an kaiter dingih training an theh hnuah khua hruaitu an si ding tin an sim thei. Paletwa, Pichaung ramsung ah khua te 30 lenglo an um ih 2019 kum ihsin AA pawlin sumpai an rak khong ṭheu. Cun, Paletwa ramsung hmun dangdang khalah AA pawlin umhmun an khuar vivo.\nPaletwa mi pakhat in “Kan khuami 3 khal an hruai, cumi hnu reilote ah kan khua kiangkap ta khal an hruai vivo. Khua pakhat ah lotheih loin minung 3 cu an hruai, an thlun lo asilen an khua ah thil pakhat khat tuah dingin an hringhro” a ti. (Chin World)\nRIP: CNLD Chairman Pu Thang Lian Khup In Mual In Liamsan\nUS Dawr Auntie Anne’s In Myanmar Ram A Suahsan Thlang Ding


Obama In Lincoln Hnen Ihsin A Zir Dingmi Thil Pathum - Chinland Today Media\nNovember 15, 2012 2:23 am·2 comments\nPresident Barack Obama in American santhuanthu ih a lar zetmi U.S. ih a vei 16 nak president Abraham Lincoln a upat thu cu a rel ṭheu. Kum 2009 ah khan Obama in zung a to hlan te ah an sungkua in zanhnu pi ah Lincolh Memorial ah an leng. Cun Obama cun Lincoln ih hman dahmi Bible cu a hmaisabik thukam a lak ni ah a hmang ve. Lincoln ih thuhla cu a siar ṭheu ih a ṭongnak khalah a telh ṭheu.\nKan dung naite ih Democratic National Convention (Rampi huap Democratic Meetingpi) khalah a sim. Cu asile, ziangvek pawl cu Obama ih term hnihnak hrangah Lincoln ih a rak zirmi pawl a tlun ding si pei!!! Lincoln ih khua le ram, Illinois Wesleyan University, ih um le Lincoln thuhla zirih mi zirsang Professor Robert Bray in hitin thil pathum in a tarlang. Cu pawl cu:\nPakhatnak: Na ral pawl kha na rualpi ah cangter aw.\nBray cun Lincoln in amah ral le dotu tampi a nei ih, asinan anih cun tuahṭhatnak le ṭuanman(laksawng, hminṭhatnak) lawng a thlir tiin a sim. Cun amah pumpak rori ih a dodaltu pawl thawn hmaton loten a um thiam. Amah ziangtluk in an reelsia in an hua khalah poi a ti lo ih, buainak a suak khalah thinnemten a um thei. Hnihsuahte sai phah le khabe sep phahphah in ralawknak ih ralkhat a simi, thuhla agenda parih thinlung retnak ah a hruailut thei tiin hminsinnak pek in a sim.\nPahnihnak: Felfai in lungfek aw, asinan thaten tuan aw.\nLincoln in thil a tuah tikah olai le ti luala in a tuah dah lo tiin Bray cun a sim. Cun Lincoln cu a tong a mal ih amah lawng thuruat ngurngo in ralring zetin thil a tuah theunak ruangah ram thuhla ahcun mi a neh zet. Midang cu a duhmi le rampi ih a tulmi poimawhmi pawl a cangsuak theinak ding hrangah thanau le thangsia, le ngol ti um lo rori in a forh ih an lungkim ko in a tuah thei. Thinheng in ziangtik hmanah a tong dah lo. Amah duhlotu pawlih thinheng dingin thu a sim dah fawn lo tiin Bray cun a simbet.\nPathumnak: Thusaupi ruat aw.\nLincoln cun reilote hrang siloin hmailam caan saupi hrangah fiangten a hmu tiin Bray cun a sim. A ruahmi, hmailam hrangih a ruahmi ah, hi salluatnak ding lawng hi a si lo. Salluatnak a theh ih a ra thlun dingmi African-American pawlih an tong dingmi siatsuahnak, a hleice in thlanglam ah, a theh le saklam ah, pawl cu a hmu cia. Salluatnak ih a suahpi dingmi cu kum reilote sungah a dai lo dingih, curuangah ramkheltu pawl hnenah nasa zetin remtuahtheinak hrangah lam a hmuh cia. Lincoln cun felfaiten hnatuannak in hmual a nei ti a zum vekin, cuti vekin kan tuah ahcun America mi le sa in leitlunpi ih zohthimtlakmi tleunak cu kan nei thei ding a si, tiin Bray cun a sim.\nUS Tualsung Doawknak le Chin Miphun Pehtlaihawk Daan\nFacts of Adolf Hitler\nVan Duh Lian says:\nMi tin in Lincoln vek ih thinlung put le khuaruahnak kan neih ve ding hi a va poimawh tam em ve! A hleice in Hotu/Hruaitu pawl hrangah ziangtluk in a poimawh caung!\non February 7, 2013 at 4:52 pm


TIPITHUANTHUM SUNGIH UNAU SINAK - Chinland Today Media\nTIPITHUANTHUM SUNGIH UNAU SINAK\nJanuary 17, 2009 5:07 pm·0 comments\nCuti a si ruangah….. .Pathian ih miphun le innsaang sungtel nan si zo. – Efesa 2:19\n– Seemtirnak 41-42\n– Matthai 12:1-23\nAugust 8, 2005 kum ah Russia mi lawng hnattuantu 7 cu tipithuanthum hnuai ih an taang tikah maksakzet in Russia, Japan, British le American lawng hnattuantu pawl in an ruun suak. Thimzet le daizetnak hmun tipi hnuai ah, ni thum sung an taalbuai ih, oxygen thli hawp ding nazi 6 hnak ih mal daih ding lawng a taang laifang ah an ruun suak. Russia-Defense vuanzi in, “Thu lawng si loin tuahnak in tipithuanthum sungah unau sinak kan hmu,” tiah lungawithu a sim.\nEfesa kawhhran ah Jesuh Khrih sungih unau pumkhat kan si thu a sim. “Pathian ih miphun le innsaang sungtel nan si,” (Efesa 2:19) a ti. Zentail mi tla cu a hlan ahcun mikhual le ramdangmi, atu ahcun Khrih ih thiisen ruangah naizet ah kawh khawmmi nan si zo, Judah mi pawl thawn unau nan si zo. Hih pumkhatnak thu cu tusan Christian lakah feh tlangter ding a si.\nJesuh zumtu cu runsuahnak hnattuan ttuan dingih thupek mi kan si. Nitin Khrih thei loin mi tamp an thi. A pehzom awmi mission hnattuannak in leilungtlun pumpi ah ruahsannak, rundamnak, fimthiamnak, bomnak pawl harsa mi pawl hnenah an tuah sak. Pathian cu thangtthat si ko seh! Cumi cu a si Khrih ah unau sinak cu!\nKhrih sungah nisuah, nitlak a um lo,\nAmah ah saklam le thlanglam a um lo;\nDuhdawtnak ih pehtlaihnak thupizet pakhat lawng a um,\nLeitlun hmunzakip ah.\nA harhdammi Kawhhran cu a dam lomi leitlun ah tetti tthabik a si.\nAmah cu A It Dah Lo\nRangttial le Zukneng\nPathian ih Tthatnak Ciingmang Aw


Pu Dai Thung: Matupi Peng Kum Upa Vialte Hna Nih Kawl Holh Nak Lai Holh An Thiam Deuh — Salai Ephraim Thawngpang\nPu Dai Thung: Matupi Peng Kum Upa Vialte Hna Nih Kawl Holh Nak Lai Holh An Thiam Deuh\nPu No Than Kap; tu tan Matupi ah CNLD (Chin Party) signbosrd tar ni ah Matupi peng,khua kip upa hna pasal tha minung 200 an rak i tel kho. Cetral upa hna nih an sin ah voi 2 biachimnak kan ngei i Matupi mipi hna an lung a tho taktak.Pu Zo Zam nih biachimnak a ngeih hnu ah kei mah Pu No Than Kap le Pu Ngaisak nih biachimnak a ngei ve ding kan vun si.\nBiachimnak kan ngeih hlan deuh ah a thli te in Matupi peng nih an i rinh chan mi Caan tlaitu Pu Daithung nih a thli tein a ka chimh mi cu,”PuThan, Matupi peng upa vialte hna nih hin Kawl holh nak in Laiholh an theih deuh” cucaah Kawl holh nak in Lai holh in bia nan chim ah a t’ha lai tiah a ka chimh.\nPu No Than Kap: Kei nih cun,si e! hi biachim tik ah zei holh in dah ka chim lai i,zei holh dah Matupi upa hna nih an theih cem lai? Laizo maw? Laiholh maw? Mizo dah tiin Pu Dai Thung cu ka hal?Pu Dai Thung nih cun zei holh paoh an theih dih ko na duh mi paoh in chim ko tiah a ka leh.ka tho i mipi sin ah cun kawl holh in biahalnak ka tuah hna.Pu Dai Thung nih a ka chimh ningah cun kawl holh nak in Laiholh an thiam deuh a ti caah Kawl maw? Lai maw? Mizo maw? Laizo ti ka hal hna tik ah a dih lak in ka thiam dih ko na duh mi paoh in chim ko tiah an ka leh.\nMatupi peng mipi tam u hna nih cun Laizo holh zong kan thiam ko asinain Laiholh tein chim law mipi nih kan theih bik lai tiah an chim tik ah Laiholh tein minutes 25 chung bak bia ka chim.cu tik ah ka pawngah a t’hu mi Pu Hai Khawn nih cun Pu Than,Laiholh tein bia na chim mi cu na aw ngeih zong a nuam taktak, na aw hi Ngaknu chawnhbiak nak bantuk a si tiah capo in a ka chimh.asinain Pu Zo Zam le Pu Ngaisak hna nih cun Kawl holh lawngte an hman.\nPu No Than Kap Nih Famlam Holh le Ca In A Langhter Ning Cu A Tanglei Bantuk Hin An Si;\nKAWL hnakin CHIN sawnin: Matupi; Tui ṭum Matupi ih CNLD signboard tar ni ah Matupi peng khaw kip ihsin rinsan mi pacangṭha 200 lai an ra suak. Central upapawl in an hnenah vei 2 thusimnak kan nei. Mipi an phur in an tha a tho nasa.\nPu Zo Zam in thu a sim hnuah keimah, cuisin Pu Ngisak thusim ding kan si;Ka can a thleng ih thu ka sim zik zawngah cankaitu Pu Daithung in dimten, “Pu Than, Kawl ṭong si loin Lai in na sim a ṭha ding, mipi lakih kum upapawl in Kawl hnakin Lai ṭong an thei deuh,” tin i sim.\nKei cun “Si e, Laizo maw Laiholh maw Mizo ka hmang ding. Khui ṭong an thei bik ding? “ tin ka sut. Pu Daithung cun, “ Khui khal an thei thluh, na duh duh hmang aw,” tin i sim.Ka dingih thu ka sim zik. Mipi hnenah, “Khah, Kawl hnakin Chin in ka sim nan duh sawn thu Pu Daithung in i sim. Asile Laizo maw Laiholh maw Mizo in ka sim ding. An 3 in ka thiam thluh,” tin Kawl ṭong in ka sut.\nMipi tamsawn auaw cu, “Laizo le Mino khal kan thei. Asinan Laiholh in sim aw, kan thei bik,” ti a si. Cutin Laiholh rorin Minute 25 sung ka sim. *Ka thiam zet a si hmang ding, kan ban hnuah kan hotu pakhat Pu Haikhawn in, “Pu Than, na hrothak zet hmang ka ti ih Laiholh bak ih thu na sim cu na aw ngai a nuam, fala bia vek na si a nem diahdo,” tin i capoh phah.\nPu Zo Zam le Pu Ngaisak cun Kawl lawnglawng an hmang.Tuiṭum kan tlawnnak ih vei tam mipi hnen thusimnak ah Kawl lawng silo Chin thawn mipi hmai ih thusim cu keimah lawng ka si. 31.7.2019: Tlailam can kan hmangsal. Hotu lam hnenah ziang ṭong ka hmang ding, Kawl maw Lai tin ka sut.In sim mi cu – Tulai mino pawlin Chin/Laiholh an thei tuk lo, Kawl lawng lawng an thiam, an uar, ti a si. Hihin thu thukpin i ruatter.\nSanthar mino in mai miphun anka (calai/cabia, ṭong/holh) hnakin Kawlca le ṭong/holh) an thiam sawn an uar sawn timi hi miphun pakhat hrangah thil ṭha a si hrimhrim lo.Ziangruangah hivekin a si(why) timi hi thuk zetin kan ruat a thupi, a ṭul khal a ṭul.Sim ko sehla, Chin miphun humhalh ih cawisangtu ding Chin party CNLD EC hotu(39) lak hmanah Kawl in record kan ngan, meeting kan tuah, mipi hnenah thu kan sim. Riahsiatza a si hrih.\nKan dinhmun ka zoh rero tikah,Chin in ṭong/holh (Language) thu ah, Switzerland fehdan kan hmanve lawngah pumkhatnak thawn hmailam kan pan thei ding tin ka zum.Laizo, Laiholh le Lusei hi language ah unau (0ne family) 80% bangaw an si ruangah, ṭong pakhat in ka hmuh thiam ih kan hman kawp thiam lawngah, hmailam kan pan thei ding tin ka ruat.Kan kal lainak zalam tluan cu a sau hrih ko!\nHmanseh,Ke kan kar thawk a cu hrim hrim.Tu hnakin tlai a ngah nawn lo.Kan tlai pang a sile thuanthu in kan tlunah thuṭhennak a nei leh tengteng dingih kan Liang parih ṭhumaw phur thei lo, phur ngam lo misantlai lo ah kan cang lanta tengteng ding.\nVenue: Net Villa Hotel, Matupi, Chinland.\nTagged Pu Dai Thung: Matupi Peng Kum Upa Vialte Hna Nih Kawl Holh Nak Lai Holh An Thiam Deuh\nRev.Aung Myint Thang: Hmawng Tlang le Lei Tak buainak cu Laimi dang vialte zong lungnuam lo dih in kan um →\n← Daniel Sakhong:Texas Ramkulh Houston khua le Austin khua ah a um mi kan miphun pawl nih $35,000 CNF bawmhnak an pek rih ti mi thawngttha tuk kan vun theih rih


Blogger Hmeltheihternak | VCTH\nHome » V-Tech » Blogger Hmeltheihternak\nBy vcth on June 18, 2013.\nTulai cu ka man tinten blog ti vek le internet thu lam mallai ka hlet hlai. Cui ka hlethlainak in Blogger.com hi man a nei zet mi thil a si ti ka hmu. Blooger cu free web platform le hosting a si. 1999 ah Evan Williams le Meg Hourihan in an din. 2003 ah google in a lei.\nMitampi cu blogger ihsin sumpai an hawl. Sumpai hawl ti men lawng si lo in wed design mawi zetzet tla an suah thei. Thimnak ah http://www.myanmarcelebrity/ http://www.thithtoolwin.com/, tvp… tla blogger ih tuahmi an si).\nMi tampi in website le Blog a bang aw maw? tiah in sut theu. Blog cu dairy vekin thuthar pawl hmaisa, thu hlun pawl hlo vivo ih tuah a si ih bulpak ruahnak, khualtlawnnak, bulpak paihmi pawl tuahnak ah an hmang tam. Website ti cu mah te domain le hosting thawn tuah a si. Domain cu www.xxxxx.blogspot.com or www.nawebsite.com ti na duh lo le nangmah na duh mi Domain hmin hawl aw la cutin Blogger ah thleng leh thei a si. Web hosting le Domain a zuar tu company an tam zet cumi pawl lakah Hosting hrangah cu http://www.powweb.com/ hi a man a ol zet ih hlei ah duh zat space an pe fawn. Culo dang hosting pawl cu http://www.websitepalcace.com/ tla a tha. Domain cu http://www.godaddy.com/ ah a man a ol cu le a hman tla a nuam.\nBlog ziang tin kan tuah ding? Gmail account na nei le cui na gmail account cu hmang thei cih a si. http://www.blogger.com/ ah feh aw la, na gmail account kha signin tuah aw. Cumi na tuah hnu ah blog thulu tivek an lo hril ter ding. Cule blog template na hril tul. Blogger ih an pek mi templete cu duh vek in a mawi lo. HTML le CSS coding thiam lem lo ah cu mawi ten tuah a har. http://btemplates.com/ ah feh aw la free blogger template pawl a um download tuah aw la upload tuah aw(na blog html a thleng aw theh ding, zianghman phan ding a um lo).\nBlog cu nangmah na bulpak diary lole record lole na ruahnak, na biazai pawl khawlnak inn ah na hang thei. Cuhlei ah ruahpi tete tla na hlawm thei fawn. Text lawng silo in Zuk le Video tla na upload thei.\nBlogger cu google ih ta a si ih nikhat hnu ni kaht an khai sang vivo. Mah te wed hosting le wordpress ti vek hmang hman ah Blogger cu hngil thei a si lo.\n3 Responses to Blogger Hmeltheihternak\nchuangliana September 25, 2010 at 6:45 am\nblogger ti mi kha ka raksiar ih atha ka ti zet theih kau nak tampi ka ngah ka lung awi zet. zangfah ten ka lo sut sal thei pei maw? website ti mi le blog ti mi hi a hman dan a bang aw maw? website hrangah ziang tin pehpar awk nak an nei? ti mi teh in hlawm thei pei maw? nan hmai ah kunin zangfah ka lo dil a si.\nVCTH September 25, 2010 at 2:32 pm\nKa lungawi, neta theih duh mi tete a um le tla kan thieh mi a siah cu hlawm ding kan ready ringring ko, hmai ih kun ih zangfah dil a ttul lo, rualpi vekin in ruat sawn aw.\nWebsite le blog ti hi a bang aw ti thei zik a si. Cuvek in dang lam awnak tla an nei vve thotho.\nBlog timi cu Google ih free an pek mi a si ih hosting 1 Gb space a nei. Cule URL tla kha a pek cia. Blog tuah ding hrangah zinghman sumpai na cem a ttul lo. Cule web design le template tla ready made a um cai. Cui a um cia mi pawl kha blogger platform ih thlun vivo si ko. Content pawl kha lebal tiah an ko. Cucu blog a si. A ol zawng in.\nWebsite ti cu blog vekin Free Hosting a nei lo. Curuangah nangmah ten Hosting na lei a ttul. A tlangpi thu in web hosting kum 1 ah $100 hrawng a si. Web Hosting company tampi an um. Cule URL hmin tla a nei lo, na lei lo a theih lo blog vekin. Cule HTML code na ngan ciam co a ttul, cumi na code pawl kha hosting ah na host ding ih cu tin "Front Page" mi ih hmuh thei in a lang leh ding. A thiam pawl cu kut rorin notepad ah an mah ten an ngan ttheh. Mihrek khat cu web edit nak Dreamweaver, coffeecup tivek software an hmang.\nBlog tla a lar vivo ih mihrek cu blog style in websesign tuah in mah hostin ih a host tu tla an um ve. Ziangah blog ah tuah lo in an mah ten an host???????? Blog cu blog pakaht ah Description pakhat lawng a nei, VCTH cu description pakhat lawng a nei thei. Nan an mah ten an host a si le cu Post pakhat in description a nei thei ih Search Engine in an hmu thei sawn (google, bing, ask) tvp. Search Engine ihsin visitor tampi an ngan.\nThu kan net ter pei, ah blog cu free a si, a tuah a ol nan huam zet cu a ttul. Caan pek zet a ttul. Post thiam men fang cu a tawk lo. Website cu mahte hosting a si, Design le a ti thul a har sawn, nan professional a si sawn ve. Space unlimited or na lei tawk na nei. Music, Video, Social Network, tivek site tum pipi na tuah thei.\nKhah le ka cawl hrih ding.\nVCTH September 29, 2010 at 12:40 pm\nMal lai ka peh bet ding……….\nBlog ti cu Weblog ti ttong fang ihsin a ra mi a siih a san cu Journal or Dairy tinak a si. Blog ti cu website phunkhat a siih amah style dang te a nei mi a si.\nCa na post le a hlun mi pawl kha a tang lam ah a feh vivo. Blog cu ca siarnak, thuanthu ngannak, bulpak ruahnak ngannak ah a ttha zet mi a si.


Cuap siatṭhehtu Ewan Fisher in E-cigarettes Ṭih Nung Zia Sim Suak | Falam Online Media\nCuap siatṭhehtu Ewan Fisher in E-cigarettes Ṭih Nung Zia Sim Suak\nUK ram mi Ewan Fisher (kum 19) cu kuakfawh bansan tum in thla 6 sung E-cigarettes a fawp hnu ah cuap lam damlonak thawn besia zetin siizung a thleng.\nKum 16 a si lai ih thilthleng a siih GCSE exams nei ding zaan khat duh ah thawsam dam loin a um ih a nunnak hrang tiang tihnung besia dinhmun a si ruangah zarh 10 sung sizung ah an enkol.\nE-cigarettes a fawp ruangah a cuap cu kum 80 sung kuakfawp pawl ih cuap vekah a cang ih tuahcawp/remcawp cuap an thlengsak hnu ah a nung thei ṭawkṭawk sal.\nE-cigarettes cu kuak pangai hnakin zaṭek 95% a him sawn ti`n mithiam pawl in an sim nan, Ewan Fisher cuap siat cu\nE-cigarettes sungih telmi chemical ruangah a si ti`n a tuamhlawmtu Dr pawl cun an sim.\nHlanlai le a tu dinhmun\nEwan Fisher cu boxing lehpannak peih zettu a siih pumcawm nakah hmangin leh thok a tum ruangah kuakfawp bansan in E-cigarettes a fawp mi a si. Amah cun, “thla 6 sung lawng ka fawp nan ka cuap a rak siat ṭheh man. Tu cu tuahcawp cuap ‘artificial lung’ in bun sak.”\n“Kum 2 sungah a ṭha ṭheh salding in ti. Kum 4 a kim thlang nan, ka cuap cu zakṭek 60% hman a recover thei lo. Malte kacang le thawthawt ka harsa ih ka bang cih. Kuak fawpnak kum 40 rei zo mi ka pu (kum 65) hnakin ka ṭawnṭai sawn” a ti.\nEwan Fisher cu a nun danglam tertu E-cigarettes fawp ṭihnung zia a theifiang ruangah a bansan vurvo hngalh ih, tu ah, UK ramsung mino pawl ih zohṭhim mi le E-cigarettes fawp ṭihnung zia aupitu ah a rung cang leh a si.\n← Katy Perry le Orlando Bloom in Fanu te an nei\nChina ram in Covid 19 khamsii dawng 1 ah $140 hrawng in zuar tum – VIDEO →\nAustralia cozah in India ram ih khualtlawng a ram mi dung a hoih san\nApril 30, 2021 April 30, 2021 Ni Hnem Sung 0


Nubik Zuun ngai in kum 10 sung kharhkhumaw unau 3 an run suak | Falam Online Media\nNubik Zuun ngai in kum 10 sung kharhkhumaw unau 3 an run suak\nGujarat, Rajkot khua ah Kum 10 kim sung, innsung ih kharhkhumaw unau thum cu NGO pawlkom pakhat a si mi Saathi Seva Group in an runsuak ih tu ah ṭhat lam an pan vivo.\nAn mah cu kum 30-42 karlak mi an si ih nubik ih thihsan tuarlo ah lenglam mi thawn pehtlaihawknak nei lo in nitleu lutnak um lo mi inn-khaan sungah kum 9 luan an kharhkhumaw.\nAmbrish le Bhavesh tiih koh mi mipa pahnih le nautabik nu Meghna Mehta cu an duhdawt zetmi innsang nubik in Kum 2010 ah a thihsan hai ih cuih ṭum in sangkate umlonak inn-khaan sung ah an kharhkhumaw.\nVa runsuaktu Saathi Seva Group NGO ih ṭuanvonei Jalpa Patel cun “Pa khal an nei lai nan an duhdawt zetmi nubik in a thih san cu an tuar theilobik si ko. Kum 85 mi innsang pabik Navin Mehta ih theihternak zar ah kan va runsuak thei” a ti.\nNaked and skeletal: The Indian family rescued after spending a decade in ‘lockdown’ https://t.co/hXIdxGEcEL\nNavin Mehta in nitinten ei-in ding a pe hai ringring ih a mah cu innsung a lut ngam lo. Hnam le mitkher thiamnak (black magic) in i siatsuah pang ding a ti.\nNGO hnaṭuan Jalpa Patel tei` pawlkom cu Navin Mehta in December 27 ah theihternak ca a kuat ih December 28 ah a fale pathum cu an va runsuak.\n“Inn luhnak gate an hren ih lenglam mi thawn pehtlaihawk an duh lo. Sangka kan boh cu kan mangbang thluh. Hnawmbal peng mi lak ah an um. Mipa pahnih cu taklawng in an rak um. Ek le zun thawh nakih an hman cih ruangah innsung rim cu celhawk ṭha a si lo.”\n“Nautabik nunau cu hnipuan a hruh. A pai` tanta mi ei-in an rak bawl. An sam le khabehmul thawn mihring khal an bang lo. Upabik Ambrish (kum 42) cu ṭhiṭha khalin a ding thei lo ih rawl khal a bar ṭhiṭha thei lo. A ruh lawng a tang. Nauta deuh Bhavesh (kum 34) cu hlan thu zianghman mang nawnlo in a um” tiah NGO hnaṭuan Jalpa Patel cun a sim.\n3 graduate siblings kept locked in room for 10 years in #Gujarathttps://t.co/CLvFXOm1dk\n— Zee News English (@ZeeNewsEnglish) December 29, 2020\nMr Mehta fale pathum hi fimthiamnak lam ih zirsang an si. Mipa pahnih in Economics le Law degrees an ngah ih nautabik Meghna cu Psychology in Master degree a ngah.\n“Hivek dinhmun kan thleng nak san cu kan sungkhat pawl in dawi in cam ruangah le nubik in a thihsan mi an tuar theilo ruangah a si” ti`n Mr Mehta in a sim.\nSaathi Seva Group in an va runsuak hnu ah an Lu kawng sak in an thianfai hnu ah thinlung le thluak lam buainak an nei le neilo check dingin Rajkot cozah siizungpi ah an kuat.\nTu ahcu ṭhat lam an pan vivo ih an umdan ih zir in pabik kut ah up leh an tum a si.\n← Portugal Nurse nu cu Covid 19 vaccine a dawt hnu ni 2 ah rinlopin a thi\nTedim ah Covid 19 mina 7 hmuhsuah a si +Tufang Tedim dinhmun →


A Thlennak Hotel Ah Thicia In An Hmu – Meifar\nA Thlennak Hotel Ah Thicia In An Hmu\nLunglei, Electric Veng ih um fala kum 30 mi Vanlalhmangaihzuali cu Aizawl a thlennak Lushai Hills Residency Hotel ah thicia in an hmu.\nVanlalhmangaihzuali hi P&E Revenue Sub-Division Lunglei ah MR a ṭuan ih Aizawl ah E.O exam nei dingin a feh. April 13, 2022 ah a rualpa thawn Aizawl ah an va feh ih Lushai Hills Residency Hotel ah an thleng.\nApril 14 zing ah a rualpa cu a tho ih Vanlalhmangaihzuali hi a hmu nawn lo, himi sun ah Aizawl Police Station hnenah a report hngal. Ni 6 sung cu mihlo hawlin an hawl ih April 19 sun hnuah a ruak cu Hotel hnuaitabik Lift Basement ah an hmu.\nA ruang buaipitu pawlin ‘ruak hi a sia zo, rim khal anei zo’ an ti. Ruak an hmuhnak kiangih dawr neitu khalin zan hmaisa lam ihsin thil rimsia zet an theih thu an rel. A thuhla cu an zingzoi vivo ding. (#Mizo Special Report)\nMidang Fa An Cawm Ih A Pasal Ih Fa Arak Si\nRalhrang In Ti Tawih Puai Ih An Pek Mi Laksawng Sumpai An Dil Sal


Kumthar thawhkehnak (By-A.Thawng Hlei) - Chinland Today Media\nKumthar thawhkehnak (By-A.Thawng Hlei)\nJanuary 2, 2009 7:57 am·0 comments\nKUMTHAR: A THAWHKEHNAK, AN HMAN DAN, LE ZIR DING MI\nChin Christian Community, Philippines\nJanuary 01, 2009 (10:00 am Worship Service, Reformed Baptist Church, Cubao)\nBy Anthony Thawng Hlei\n2009 January ni khat, kumthar ni sunglawi zingkhawm can ah thutawi simnak ka co ngah ve ruangah kan Falam hruaitu upa pawl hnenah siseh, kumthar ra lawmtu nan zate hnenah siseh lungawi thu ka sim ih Pathian ka thangthat. Kumthar hi puai kan neih mi lakah ni sunglawi le thupizet pakhat a si ve.\nHih kumthar can hi kumhlun bye-bye kan ti can le kumthar cibai kan buk can a si. Hih can ah a thahnem lo mi le hmantlak lo ruahnak le nunziaza pawl dungtun ih kan nunnak cu Pathian khawkhan vekih hmaiton ngam ding a thupi ngaingai.\nHi tluk thupi mi kumthar hi ziangtik ah zo pawlin an rak hmang thawk? Ziangtin an rak hmang? tile ziangmi kan zir ding? ti pawl hi tuizing ah tawiten ruah-awk tlang ka duh mi a si.\nKumthar an rak hman thawknak tikcu can hi a cekci theih asilonan ngankhum mi thuanthu vek a si ahcun BC 2000 hrawngah Babylon mi pawlin an kumthar cu March thla-de ah an rak hmang hmaisabik ti a si.\nHihi hnah-no cerh-thlak can, thlaici cin le thlairawl keuh can a si. Can a rung herkual vivo ih Rom mi pawlin March thla ah an run hmang pehzom nan uktu an thleng awk vivo vekin a ni le thla an run thleng so vivo ve ih Ninu herliam dan thawn neta ah a milh-aw nawn lo.\nCutin Rom cu leitlun ah ni tla nawn lo ram a rung si hnu BC 153 ah Roman Senate cu an pumkhawm aw ih January ni 1 cu kumthar siseh tiah thu an relcat. Cun, BC 46 ah Julius Caesar a hung Lal tikah January ni 1 cu a nemhnget.\nZiangah tile January timi cu Rom pawlih pathian Jenus hmin bun mi a si ih a sullam cu ziangkim thawhkehnak, lei le van sangka kiltu pathian vekah an ruah mi a rak si.\nJenus cun mithmai 2 a nei:\npakhat cu hmailam a cuan (future) ih a hmai pakhat deuh cu dunglam a cuan. Curuangah Caesar cun January hi kum thawhnak ongtu “sangka” ah remcangbik in a ruat. Hih kumthar puai ah kumhlun thlir kirsalnak le kumthar thlir sung nak ah hman a si. Hih January thla ih kumthar hman duh lo ruangah Kalile pengah thihnai tiang a rak luang dah.\nCan a rung rei vivo ih Gregory XIII in Pope a hun tuan tikah March ni 25 hi Kumthar ni ah a thlengsal ih a ramsung hmuahhmuah ah a than.\nAsinan remcan lonak a phunphun ruangah neta deuh ah January ni 1 cu Kumthar ah run hman sal thotho asi. Julian Calendar ah kum khat sungah ni 365, nazi 5, minutes 48 le second 46 a um.\nCutin Rome acozahpi in January ni 1 ah Kumthar a run hman lanta tikah Khristian pawlin hih zumlotu pawlih kumthar puai hman mi hi hmanpi ah a tha maw tha lo timi thu-el awknak cu Kawhhran sungah a rung um thlang. Ziang asi hmanah hrial theih a si lo mi hih kumthar an hman tikah Khristian dan uar in run hman thawk ve a si. Cutin German pawl cun 1700 ah, Great Britain cun 1752 ah, Sweden cun 1753 ah an hmang thawk ve thlang.\nNisuahnak lam biaknak a si mi Hindu, Taoist, Buddhist le Moslem pawl cun Kumthar Calendar cu Khristian Calendar ah an ruat thlang. Asinan thinlung aw-tawm lo ten an hman tawmpi ve thotho. Japan cun 1873 ah, China cun 1912 ah an run hmang ve ih Eastern Orthodox a si mi Russia cun 1924 ah an hmang thawk ve thung.\nHman Daan Tlangpi:\nKan simzo vekin Babylon pawlih Kumthar cu ni 11 sung rori maktara ih rak hman a si ih ni khat hnu ni khat hmuitin dangdang nei ih rak hman a si fawn.\nA tlangpithu in Kumthar an run hman so vivo tikah:\nKum thar thu-bawhcatnak le thu kamnak (new year resolution) can ah an hmang.\n1886 ah cun Kumthar ni ah Rose pangpar mawi cei-mawi zuam-awknak in an hmang. 1902 ah Kumthar bawhlung sit zuam-awknak in an hmang thawk ih 1916 ahcun bawhlung sit hi a puai ih thupi zetah a cang thlang.\nHlan laipi ihsin Greek pawl cun Kumthar hmuhsaknak ah naute an hmang ih kum hlun hmuhsaknak ah pitar-putar an hmang.\nAn zu pathian Dionysius sunlawihnak ah naute cu bawm sungah an retih an pathian suah can hmuhsaknak ah an hmang, hihin thlairawl pathatnak a suahter in rak ruah asi [kumhlun=angki dum le hmelsia, kumthar=angki rang le hmel mawi drama vek]\nJudah pawl cun an kumthar Rosh Hashanah ahcun kumhlun ih tisual palh mi thlir kir salin kumthar ah thadeuh mawideuh ih nun zuam aw dingin an tiamkam aw theu.\nLaimi pipu pawl vekin, Tuluk pawl khal in an kumthar (Jan 17-Feb 19) ah meifar vangin khawsia khuavang pawl dawinak an nei.\nAn sangkapi le sangkate parah cahnah thawn tacik khen in thlarausia kum thar sungah an inn ah lut thei lo dingih kham asi ve fawn (Tulai cet-ttek-nung hnatuan [technology] san ah cun meifar van ai-ah meitleu kah [fire-work, mii-paan] hman a si thlang).\nMiphun hrek khat pawl, a hleice in American pawl cun kumthar zing ih an ei-in cun kum khat sungih an nun thlawsuah a co ter thei vekin thil tha lo a thlen ter thei tin an ruah ruangah kumthar zing ih an rawl ei mi hi thupizet in an rak ruat ih an hril deuh theu.\nTuisun ih kan kumthar Vok thah mi le Lai suan thawn san khat nun ah kumthar puai!(Johan, Piang Bik, Adam, Ruat Cawk, Cuangpi, Lura, Thara le kan fala pawl thawn zate ih bom-awk hluarhlo ih suan a si sap bai…kum thawh ttha ee..hui..ha hai..ha).\nMihrek cun kumthar zing ih an inn ra leng hmaisa bik tu le an ton hmaisa bik mi minung le a “hmin” hi an kum thar “van” that /siat a thlen ter tin an ruat fawn (eg. Len Kham, Zun Ling, tvk—bulpak hmin ti hrim silo in kan fiangnak ah hman mi a si).\nRom mi pawl cun zu le sa thawn nomcennak can ah an rak hmang nan Khristian pawl cun thlacamnak le rawl-ulh nak, thiltha tuahnak le nun thleng thar-tuaithar awknak can ah rak hmang dingin thupizet in an fawrhfial aw thung.\nZir ding mi hrek khat:\nKan Khristian zumnak, thupom, serh le sang leh puai pawl hi mah le miphun, khua le ti ih nunphung thawn thenhran theih asi lo zia a lang ter. Pipu daan, khawvel dan a si tiah “tih” ding le “hlon” thluh ding a si lem lo.\nKhrih sunlawinak puai ah hmuihmel cuan ter in a tul le a muril thleng ding a si ko. A muril thleng tullo ih a lengphaw lawng thleng tul khal a um ko ding. Tahthimnak ah, kan pipu pawlih an rak sunsak mi thlailam, khuangcawi, fangza aih, tvk pawl hi ziangtin Jesuh thuthangtha thawn milh-aw in kan nung ter sal ding?\nCulak lai ah Khristmas le kumthar puai tvk tuah a tul lo tiah au-pi tu kan rak um hi kan Khristian-nak cu kan nunphung, kan khawtlang le zatlang nun thawn saidan tertu a si ko lo pei mw? Cite kan sinak khui ah ziangtin kan lang (al) ter ding?\nMinung cu thuhngilh thei mi, tluksiat hmang mi le tlaktlai lo kan si ruangah a kumtluan in tu le tu catbanglo ih “tuaithar” (renew) tul ringring mi kan si. Kumthar can ah sunglam nun le lenglam nun tuaithar in a cang thei tawk ruahsannak le sunmang thatha thawn sangsin deuhah kai zuam sin ding kan tul hrimhrim.\nKumthar hi kumhlun sung Pathian ih in kilvennak, in duhdawtnak, le malza in sawmnak pawl siar can, lungawi thu sim can a sivekin kan kiangnai ah in bawmih in duhdawtu thianrual le unau nu le pa hnen ah lungawi thu kan sim can, kan palhsualnak tete ngai thiam dil ding can sunglawi a si fawn. A hleice in “thaisun” hrangah kan nun pumhlum cu amah “thaisun” neitu Pathian hnen ah ap-awknak cantha sunglawi ah 2009 hi kan rak hman thiam a poimawh zet mi a si.\nTui kumthar ah ziangvek thukamnak (New Year Resolution) kan tuah ve ding? Pumpak nun ah thupi zetzet thukamnak tuah tul mi tampi a um ko ding nan “bur nun” lam hawih in thukamnak tete tuah thei sehla duh a nung deuh in man a nei deuh ding tin ka ruat. Pumpak rundamnak ihsin “bur” rundamnak lam kan tul hrimhrim thlang ko. Tampi sung ihsin pakhat te run tarlang ka duh. Cucu “bur hnatuan” hi a si. “Bur hnatuan” ka ti tikah zom-awk khawm hnatuan, pehzom tuantlang hnatuan (partnership) hi ka sim duh mi a si.\nKan san hmel a thleng-aw cak tukih mah pakhat lawng, mah khua khat lawng, mah Kawhhran pakhat lawng tvk in hnatuan pipa le ropi hlawhtlin taktak a theih nawn lo. Paisa tampi neih lawng in a ngah nawn lo, tuan thiamtu (technician) thawn kutkai aw ih tuan tlang a tul. Tahthimnak pakhat vun zoh duak sehla. Ford Fiesta mawtaw pawl hi Germany ah a design suai a si ih a engine, a bawmpi le a ke khal an tuah cih. Mexico ah a brakes le a herkual ternak pawl; Canada ah electric system pawl an tuah hnu a sawprawp pin an phurih United States ah a mawtaw suak ko ih bunkhawm a si. Hih zomkhawm tuantlang nun hi kan Khristian Kawhhran nun ah nei ve sehla ti hi saduh ka that nasa. Kan cahnak zawn le thiam hleice nak zawn ah thazang suah cio in finkhawm ih Khrih taksa asimi a Kawhhran le a ram hrangah nehnak puan kan zar tlang ding tihi kan kumthar thukam si thei hram sehla tiah thlaza ka cam.\n2009 Kumthar sung kan zalamtluan ah a hnge a tek [ta-na-kha timi thupom, pawl (denomination) le cindan, phunhnam tan tuk nak tvkp] ah buaipi tuk lo in cu hmuahhmuah ih dawhhna le a kungpi bik (laimuril) asi mi Jesuh Khrih ah kan tuh-lut-awk asile kan lungrualnak le kan “bur” nun a cak sin dingih kan Khristian nun ih hmuitin thuthangtha tlang-au pi le thehdarh nun cu kan nei thei ding a si. Cucun kan nitin nun—bulpak le bur nun—a tuarthar sin vivo dingih kan hrangah tui kumthar hi man nei mi kumthar sunglawi a si thei ding asi. Hihi tui kumthar ih kan thlacam sihram sehla: Bawipa, nithla siar dan ii zirh aw-la cuticun mifim ah kan cang ding asi (Saam 90:12).\nNote: internet website le cabu dangdang ron phahin keimai hmuhton mi sirhsan ih ngan mi a si.\nHliamhma Tuar Falam Sankhat: Thuanthu Kawhnak Sang Letlo!\nKAN LENLIAM BAPTIST CHURCHES(LBC) AREA KHAWMPI KAN KHUA (BOMBA)AH KA ZAWH\nMCCF Pawl In Delhi Um Chin-mi Harsa Pawl Bawmnak Pe Lala\nInstitute Of Chin Affairs Din Asi Zo\nAustralia Chin Kum Thar 2013; Tluangten Ṭhehsuak


Tlawngkai Lo Ding Tiah Duhphorhnak Nei Kum 16 Nute An Hrem Ding Thu An Suah – Vapual Auaw\nRalkap cun june 1 in tlawng an phuan thlang ding thu mipi theihternak an rak nei zo ih may 24 in tlawng hmin pek thok ding caan an tuah. Cumi ah mipi tamsawn cun ralkap hnuaiah tlawngkai an tum lo ih tlawngkai lo dingin duhphorhnak neih rero a si.\nYangon , Mingaladung khalah kum 16 nute Mah Saung Thazin Nwe cu may 22 ah “Zohman ralkap kuthnuai ahcun tlawng kan kai lo pei uh” timi cate cu tlawnginn kulhnak ah a ben vivo ruangah ralkap cun an rak kai. Tu ah kum 16 fang a si ih kum 18 a kim hrih lo ruagnah nauhak daan vekin a thu cu rel ding sihmansehla ralkap cun kum 18 a kim zo ih daan vekin hremnak kan pe dingah thu an suah.\nMah Saung Thazin Nwe cu may 22, zinglam nazi 6 hrawngah Yangon Mingladung ahmat 6 tlawng kulhnak ah zohman ralkap kuthnuai ah tlawng kan kai lo pei tiah catar bet a si. Ca a tar lai cu tlawnginn kiltu in a hmuh tikah veng uktu a phone hngal ih veng uktu in ralkap a sim hnuah Kum 16 nute cu an kai. A sungte pawl cun “Ahmatpungtin le tlawng hmin peknak khalah kum 16 rori a si. Asinan, ralkap cun kum 18 a kim zo tiah ca an suah ih anmai daan suahmi vekin hremnak an pe tum a si,” tiah an ti.


USA Chinmi Khawdai Tuar - Chinland Today Media\nUSA Chinmi Khawdai Tuar\nFebruary 7, 2010 2:07 pm·0 comments\nAtlantic sehveli rampawl a daih tuk ruangah mipipawl lenghman suak ngamlo tiangin inn sung ah an khum aw. Vur cu ruahbang in a surih mawtaw le zangthinkung par tiangah a hlang hlang in a tlak ruangah mitampi cu hna pelh le lengsuak ngamlo tiang in an um.\nThuneitupawl khalin inmleng suaklo ding ah mipipawl an sim thei. Washington lamah vurtlak a luar thleice ih kum dang hnakin a dai cuang hlei ah inches 10 tlukin vur tlak a sah ruangah mawtaw tampi an feh theilo lawngsiloin mithi tiang an um phah a si.\nKan Chinmi USA ram then dangdang ih umpawl khal an u le nau hmun kip ih umpawl an biaknak ah vur tlak le khawdaih daan pawl an ruah cio tin kan palaipawl hnen in thu kan dawng bet.\nPennsylvania ihsin New Jersey le Virginia ih um pawl cu meisa an ngahlo. Denmark khal liamcia kum 20 tahthim in tuikum a daihbik kum a si thu an phuang ve. India ram khalah a daihbik kum a siih mi 500 lenglo an thi. Mawtaw taihaw khal an pung sinsin. Maryland ih budgeted about $60 million khal hiang khawdai hrang ih thilpawimawh tuahnak ding ah hman cem zo a si.\nLeitlun rorelnak innpi ‘white House’ cu mero le cumci in a tuam bepbep ih hleiah lamzinpi khal cu vur a surih a sur ruangah mawtaw feh a harsa zet. Thuthang lakhawmtupawl cun kan dung 1922 lai ah inches 28 tluk ih sah in a rak tla dah tin an sim. Culawngsiloin 1772 lai ah Washington ah feet tluk ih sah in vur a rak tla dah tin an sim bet.\nThlisia In US A Nuai Ciamco – Update\nDenmark Acozah In A Daan Rem\nUS Rampi Ah Nu-Pa Neih Bangaw Thitumnak Siang Thluh Thlang Ding\nLeitlun Thuthangca Thabik Na Thei Zo Maw?


Ralkap Pawl Hakha Khua Sungah An Lut – Meifar\nRalkap Pawl Hakha Khua Sungah An Lut\nChin mipi kilhimtu pawlin Falam le Hakha lamzin karlak ih an rak hrentang mi ralkap pawl cu October 20, 2021 simlam nazi 3:15 hrawngah Hakha khua sungah an va lut thei. Ralkap motor 40 le tan pahnih, JCB pakhat thawn an lut.\nOctober 13 ah Falam ihsin Hakha lam ih feh tum ralkap pawl cu, lamzin ah CNA, CNDF le CDF in an rak kap ih zarhkhat hrawng an tang. Chin mipi kilhimtu pawlin a mal bik ralkap 20 hrawng an kap that ih 40 lenglo in hliam an tuar. Cun ralkap motor 16 khal an kap siat.\nRalkap in Rialti khua ah biakinn telin inn 13 an urkang ih Thlanrawn khua ah inn 13 an urkang. An biakinn khal an siatsuah.\nOctober 19 zan ch Ramthlo biakinn pahnih AG le Baptist biakinn sungah an riak, khuasung rannung, ṭilva pawl khal an thatsak, inn 100 lenglo an bauh ih thil an ru. Ralkap in Rialti, Thlanrawn, Lungrang le Ramthlo khua pawl an nuai ih an inn le lo pawl an siatsuah.\nFalam Ih Ralbawi Pakhat In Ralkap Thlahlawh Ting 200 Lenglo Thawn Nupi A Ru Ih An Tlanhlo\nCNA Paralṭha Corporal Aung Ling Tin In Ram Le Miphun Hrangah A Nunnak A Hlan


Zopawl In Premier League Top 4 An Lut Ding? – Times Of Chinland\nZopawl In Premier League Top 4 An Lut Ding?\nApril 15, 2019 Times Of Chinland Sport 0\nEnglish Premier league zuamawknak khal theh lam an pan rero thlangih puai 4 le puai 5 hrawng lawng lek ding an nei thlang.\nTui dinhmun Premier league top 6 ,\nLiverpool puai 34 ah hmat 85,\nMan City puai 33 ah hmat 83,\nTottenham puai 33 ah hmat 67,\nChelseas puai 34 ah hmat 66 ,\nMan United puai 33 ah hmat 64,\nArsenal puai 32 ah hmat 63 pawl an si.\nAn lakah Liverpool le Man City hrang top 4 buai ding a um lo ih champion cuh aw rero lai an si.An team 2 ah zo a champion ding timi thlirnak khal neih a si zo ih an puai tanglai mipawl zoh in Liverpool an champion zumsawn a si hrih.\nTop 4 hrang Tottenham ,Chelsea ,Man United le Arsenal pawl in beisei an nei theh ih puai cem tiang an zuam aw ding.\nTottenham puai tanglai pawl ,\nTottenham vs Everton pawl an si.\nTottenham hi kum 3 peh rori in champions league an lek thei ve thlangih Premier league ah top 4 luh an harsa nawn lo.Champions league ah rinsan ciamco mi an si hrih lo nan,Premier league ahcun an hnget tuk thlangih team tenau neh lo tivek ah an buai ve lo.An puai tanglai thlir khalah an harsa ciamco hmel lo ih top 4 an luh rori zum a si.\nArsenal puai tanglai pawl ,\nArsenal hi puai 32 lawng an lek lai ih midang hnak in puai 1 le puai 2 ih lek mal an si.Midang lek zat an lek ih nehnak an co thluh thei asile Chelsea le Man United tlunih um ding an si.An puai tanglai mi pawl zoh tikah a hautak lo thawn top 4 an luh rori zum ve an si.\nChelsea puai tanglai pawl ,\nChelsea in Liverpool an neh lo nan,an puai tanglai mi ah Man United lawng big team do ding an nei.An hnuai ih umpawl in an lehzat an lek tikah an tlaniam thei ih top 6 to thei an sinan, an puai tanglai pawl zoh tikah top 5 ih an khar thei zum a si.\nMan United puai tanglai pawl ,\nEverton vs Man United ,\nHuddersfield vs Man United ,\nNasa zetin Man United an thangso nan, an puai tanglai pawl zoh tikah puai 1 tal cu sung thei dinhmun ah an um.Puai 1 sun cu an hrang a pawi tuk dingih an duh zetmi top 6 tonak a si thei.Curuangah top 4 an luh thei zum a si lo ih top 6 hrawngin season an khar ko ding.\nLiverpool le Man City dungthlun in Tottenham le Arsenal in top 4 an luh thei zum a si ih Chelsea le Man United in top 5 an cuh aw ciamco ko ding.\nAn puai tanglaimi pawl zoh phah in an team dinhmun thlir phah thawn tarlang mi a si ih thilthleng thei zetih ruahmi a si.A dik rori ding ,hivek rori in a si ding tinak a si cuang lo ih thlirnak pakhat sawn a si.\nLigue 1: Lille In 5-1 Thawn PSG An Sop Neknek\nInstagram Lal C.Ronaldo


Tuluk Cun Thlengawknak Lam A Pan Thei Pei Maw? - Chinland Today Media\nNovember 12, 2012 3:12 am·0 comments\nTuluk rampi ih a vei 18 nak National Congress of the Communist Party of China (Tuluk Communist Party ih a vei 18 nak Rampi Congress) cu kan dung zarh Tlawngkai Nilini, 8.11.2012, Nov thla sung a si ding, ah an thok. A hmun cu Beijing khawlipi, Great Hall of the People innpi (Hall) ah tuah a si. Atu ih congress pi ih a thupit hleicenak cu Tuluk Communist Party ih lubik president Hu Jintao cu a bang thlang dingih hruaitu thar, president thar, an hril ding a si. Cun Central Committee khal a thar in an hrilsal ding. A kaitu mipum cu 2270 an si. Himi ahhin Xi Jinping le Li Ketiang pawl cun Hu Jintao le Wen Jiabao cu neh in 2013 ihsin National People’s Congress ah Presidency asilole Premiership, president dinhmun, la thei dingin a zum umbik an si.\nAtu vekih Tuluk ram uktu thlengawknak caan hi leitlun pi hrangah thil thupi zet cu a si. Ziangahtile atufang ahcun Tuluk hi leitlun ih mipum tambik ram a si ih, economy (sipuazilam) khalah a pahnihnak an si. Tuluk rampi a thlengawknak ah mangbangza in an thangso nan sipuazilam ahhin state-controlled timi acozah ih hrenbeknak hi a um hrih thotho. Soisel a hlawh hrih thotho.\nCun zalennak thawn pehpar in milai cavo (rights) pawl khal cu a tlaniam thotho ih Tuluk ramsung ah nitin deuh thaw in basic rights (milai ih ngah hrimhrim dingmi canvo pawl) dil in sandah an piah ih daan le duun lo ih zung lamih thiltimi pawl khal an pholang. Cuvek a tuahtu pawl cu hrem a tong thei ringring fawn.\nCuruangah atu president thar cun milai canvo pawl cu thaten a tithar thawhsal a tul. Cumi lawngah Tuluk cun kumzabi 21 ah atu hnakin a thangso sinsin ding a si. Cuvek a si lo ahcun Tuluk mipi le leitlun mipi hrangah siatnak a pe ding. Curuangah Tuluk pawlih ukawknak le kaihhruaiawknak ah thlengdamlam taktak ti a um thei pei maw ti cu thusuhnak pakhat a si.\nCNN, NewsNow (China News), BBC, Google (The 18th China Congress)


MIZO CALAI A SANNAK SAN - Chinland Today Media\nMarch 4, 2009 9:24 am·5 comments\nBy- Dr Run Bik\nMizoram kan timi, tu hlan ih Lushei ram hi kum 1800 hrawng ahcun an khua a tam nawn ah Sailo lal pawl an lal zo a si. 1850 hnu lam “Chhak le Thlang indo” an ti mi do aw khua pawl hi Sailo lal pawl in an rak ho zo. Sailo lal leh lal khal an rak do aw tinak a si cu. Hiti a si cing nan tulai ih Duhlian (Mizo or Lushei) tong kan timi hi Sailo lal pawlin an thlen nak I piangah an karh tir. Thu thimnakah 1880 hrawng ih Khawlian khua ih lal Vanpuilal ih tong cu a khaw mi Hmar le Paihte pawl cun kan lalpai tong an rak ti.\nCuticun British pawl in Lushei Hills cu 1885 hrawngah an run uk tik ahcun Duhlian tong hi a rak karh nasa zet zo. Curuangah an tong ti karh hmaisa biktu pawl cu Sailo lal pawl an si ta a si. Kum 1900 hrawngah mirang khualtlawng pakhat cun ke in ni 10 lai hlatnak kan feh hnu khalah tongphun khat thotho an rak hmang tin mak zet in a rel. An tong a karhtertu a pahnihnak cu British kumpi hnak hmanin missionary pawl an si sawn ding. Missionary pawl in Mizo tong in ca an tuah sak ih, tlawng ih zir ding cauk vek tla an tuahsak. British kum pi hotu pawl khal in zirnak (education) lam cu Khrisian missionary pawl ih kutah an pe lawlaw.\nTulai ih Mizoram ih magazine darhkaubik “Khristian Tlangau” tla cu 1915 hrawngin an rak thok zo a si. Kristian sinak hi lal hrekkhat in an rak do lawk nan Bristish kumpi hnuai ih um ciocio an si ruangah na tuk in an do thei cuang lo. Cuiruangah Khristiannak khal a karh vivo ih, Mizo ca khal a karh vivo a si. An ram hi British pawl an um lai ahcun Lushei Hills District an rak ti. 1954 ihsin Mizo Hills Destrict ah an thleng. Cule 1971 ah Union Territory (UT) ti mi state nauta an ngah ih, 1986 ah state pitling an ngah.\nIndia 1947 ih independence an ngah hnu cun Mizoram le Mizo tong khal a thang vivo a si. Christian kohhran hi an tong le an calai ti thangtubik a si kan ti vekin British pawl an um nawn lo hnu khalah an calai tuantubik vekah an rung cang. An vanthatlehnak cu, ramri an dan awk lai khalah saklam ih um Presbyterian le Thlanglam ih Baptist pawl hi tong thu ahcun a tuan tlang thei a si. Cuihruangah tutiang ih an Kristian hlabu ti mi tla cu Presbyterian le Baptist kawhhran hrang tiin an ngan a si.\nTulai khalah Aizawl ih Synod Press ihsin hna an tuan nasa. Christian Tlangau tla cu ka theihtawk hmanah thla khatah cop 26,000 hrawg an tuah zo. Aman mal zetin an zuarih, sum thu ahcun an sung nasa nan Pathian thu le tong lam miatmi hi miat ah an siar. Cule, Magazine le cabu dang khal tampi an tuah ringring. Sunday ah an zir tengteng ih, kumtin bu thar an thleng ih, copy 26,000 lai in an suah theu fawn.\nCule calai lam ih ti tthangtu dang cu Mizo Academy of letters hi a si leh ding. Hinah hin Mizo calai lam ih mithiam pawl an tel ih, calai lam thangsohnak an rel thlang ringring. Anmai pawl hmin in thlatin magazine tla an suah. Kumpi lamin Mizo Text Book Committee tla an nei nan an Mizo Academy of letters thawn an tuan tlang a ti theih a si. An calai ti thangsotertu dang cu thuthang pawl hi an si ding. Democracy ram na na na cu duhtawkin press an din ih, ca an suah. An nganmi pawl hi daan a kalh lo phawt ahcun duhduh ih ngan theih thluh a si. Cumi ruangah siar a nuam ih, mipi theihnak khal a ti kau.\nCalai hrangih an tuannak ah kawhhran hi cu thawhhlawm ihsin mahten an ding thei. A dang pawl cu acozah I bom tul thluh an si. An tongkarhtertu dang cu Aizawl radio ah Doordansan (TV) hi a si leh ding. Radio hi state acozah hnuai ah a um lo nan mipi theih tha hmuahhmuah cu an phuang a si mai. Kannih kan lairam khal an mah vekin um thei sehla ti cu a duh um nasa.\non March 4, 2009 at 11:22 pm\nUm… Mizo pawl cu Sailo Lal pawl an rak fim hmaisa a si hi.\nCuangpi pa says:\non March 6, 2009 at 3:59 am\nMizo unau pawl hi cu an rak hmaisa hrimhrim ih rak t’hangso ding cu an rak si renreng ko! An nih cu an mipi huap in 1915 lam in ca an rak suah zo tikah kan nih lam thaw cun tah t’him ding rual an rak si lo aw!\nAn t’awng an calai t’hansohnak thupi bik pakhat ih ka hmuh ve mi cu an missionary pawl hi kohhran dangdang (Baptist le Presbyterian) an si hman ah t’awng le calai ah cun an rak t’ang rual lawng silo in miphnun upa pitling (British) an si nak ruangah hin a si ding tiah ka zum.\nSalai JC says:\non March 7, 2009 at 5:38 pm\nMizo pawl ca than soh nak san si bik i nan theih dan hi a hman na sa ding ka zum. Cu laiah, kan lai ca, kan duh vek i\na than soh thei deuh hrih loh ruangah, rual kan daw tuk si ding aw..’ ka ti nguai ngo. Cu tikah, kan lai ca ziang tin a thang so ve thei pei,’ ti cu ruah lo a ngah nawn lo,\nka rak ti kurhko re ro.\nSi e, kan lai ca than soh kan duh ve tikah cun, an mai ca, mi phunsang ca i rak ret thei tu pawl ti dan kan zoh thim hrim hrim cu a tul ding tiah ka ruat fawn.’ Hmaisa bikin, an mah Lushai tawng hmang mi i sin dictionary a rak tuah hmansa bik tu , J.F Laldailova cun, a thih zik zawng tiang i a rak cah hai rero mi cu, “lushai tawng hi khuarei daih seh’ nan ti a si cun,\nBible hi a tul pawimawh hmaisa bik ding so khoo…” ti khi a si…’\non March 7, 2009 at 6:28 pm\nCun, ka vun peh hrih kei i…’\nKan Tahan lam i, kan mah pawl khal lushai ca thiam ko i kan rak zirnak san cu, Mizo Felowship pawlin Bible a nei lo hmuahhmuah hnenah an zem ciamco.\nKan mah pawl tiang hin caan saupi mai insung tawng i thlacam thiam lo i kan rak um nak a si. A tu cu, kumthum fang lawng kan mai Bible ka vun hmang i, keimah tawkten hitluk kathangso manh,’ ka ti aw ve zik thlang a si. Bible siar hi, a si thei pei maw, tawng than soh nak ding ah cun.\nA pa hnihnakah, Tawng than soh na ding hrang ah cun, Media a thupii nasa. Tah thimnak nai bikah cun, Hlasak thiam pawl hi Media tum bik an si,’ kan ti thei ding.’\nKan nih nauhak deuh i kan theih dan mal te ah cun, Salai Sun Ceu kha, kan lai ram hrang i, fidi ka theih hmai sa bik le tum bik cu a si mai.\nA pathumnak ah cun, Economic lam hi.\nA hlanah cun, upa pawl i in sim theu dan ka vun ti ti ding i.\nFalam hi lushai in, tawnglam ih a rak tih bik mi a si dah nan, Falam khawpi sung\neco. a vun siat kha cun, zuam tulah khal a ret nawn lo hmang.Dik ngai maw.,Hman ngai maw.,? thei ve hlah…’\nMmm, kei cun mi dang hmuh dan i ka hmu thiam lo a rak si khal len, zziang ti tha. Ka hmuh ban tawk a si e. Siang a si khal len, Calai ah cun Tampi than soh kantul ti cu Laimi phun hmuahhmuah in kan thei zo. A cang vaih lam lawng a tang thlang ding a bang. Mai siar thei tawk ciau ca siarin, mai ngan patawp i\nlai tawng i ca ngan vivo dingin, ka unau, ka rualpa in a rak siar ve thei nak ding ah\nti in, thang phawk aw vi vo ding,’ ti aw ci se law, na amen ko lo pei maw…?\nLian Dokham Hlawnceu says:\non March 11, 2009 at 4:26 am\nMizo pawl hi kan mah Chinmi lakah cun biaknak lei zong ca lei zongin hmaisami an rak si hleiah an uknak hi democracy a si ruangah zeilei paohin zohchunh awk tlak an si ko ti in ka hmuh ve. An literature zong Mirang nih Missionaries kha tavuan an pe law hna i, holhkhat te in an tuah khawh piak hna caah a tu tiang Duhlianholh cu common language ah an i hrawm khawh i lawmh a um ko.\nKanmah Chaklei Chinmi he i tahchunhah cun kan missionaries pawl nih common language dingah holh khat in an kan tuah piak ding zak ah mah le umnak hmun mission field cio in ca le holh an tuahpiak hna ruangah ni hin tiang i khah khawh loin kan i dang dih caah common language tiang kan ngeih khawh lo hi a si ko tiin ka hmuhning a si ve. Common language ngeih dingah cun meeting tthu u sih law mee thlak in majority duhmi ah i fun u sih law a si kho ding lawng kan si tiah ka hmuhning a si.\nKan unau Mizo zong cu kan phak lomi hna a um bantukin an kan phak lomi hna a um ve ko lai i, unau kan sinak tu hi biatakin kawl u sih law i naih deuhnak kawl cang u sih.\nUkzanawl Lian pa


Runsuahnak Hnattuan - Chinland Today Media\nApril 21, 2010 11:46 pm·0 comments\n‘Cubangtuk in sualsirnak a neimi misual pakhat hrangah Pathian ih vancungmi pawl an lung a awizet a si,’ tiah a ti. – Luka 15:10\n– 2 Samuel 14-15\n– Luka 17:1-19\nColorado khuapi ih ka umlai ah tlaang par ka rak kai. Tthaal caan Zarhte Ni le Zarhpi Ni tinte’n harnak ziang kan tong ding ti thei loin nomnak ih tlaang a kaimi ka hmu ringring. Ram zuk, lamhmuhnak cet le muka pawl keng loin phahnat, bawngbi tawi le T-shirt, tithawl te lawng keng in zing tein an pok men.\nKa innhnen pa Alpine Rescue ih pumpe awtu hnattuan pa in, thihnak le lamzin hlonak sungih an runsuahmi khualtlawng pawl ih thuanthu i sim. Alpine Rescue pawl cun bomnak diltu zate an bawm. Harsatnak a tongmi pawl cu “Hramlak feh daan vekin nan thlun lo ruangah nan tuar a ttul,” tiah an mawhthluk dah lo. An hnattuan cu mi runsuah ding lawnglawng hi a si. Ziangvek ruun tlak lo an va si hman ah bom a ttulmi hmuahhmuah cu in an bawm thluh.\nBible sungah Paul in rundamnak thu thupizet in a sim. Zokhal Pathian ih zaangfahnak co dingah kan “tlak lo” ih zokhal kanmah te kan ruun aw thei lo. Kan tuah theimi umsun cu harsatnak a tongtu tlaangpar kai pawl bangin bom dil ding lawng hi a si ko. Saam Cabu sungah, “A dingfelmi mi ttha zohman an um lo. A fimmi pakhat hman an um lo. Pathian biatu khal an um lo,” (Rom 3:10-11; Saam 14:1-3) a ti.\nKhrih ih thuthangttha cu mi sualzet kan si hman ah Pathian cun in hawl ih bomnak a diltu hmuahhmuah in a bawm, timi a si. – Philip Yancey\nKan ruah dingmi:\nNa thlarau rundamnak hrangih Pathian ko dingah ziang in a lo kham?\nNa hngalnak in maw?\nPathian ih zaangfah dingah na tlak lo ti na phuang maw?\nRom 3:23-26 in ziang a ti?\nSualsirnak thinlung cun sualnak sung ihsin Pathian hnenah in fehpi.\nMi Buurpi Um Daan\nZohtthim Tlak Lo


Thil Kan Ti Palh Caan Ah - Chinland Today Media\nOctober 19, 2015 12:52 am·0 comments\nCangantu- Mai Sui Cer Chin\nMai Sui Cer Chin\nMilai si hnuhnu cun zokhal kan tuahmi tinkim ah athabik si kan duh cio. Hlawhtling dingin khal kan zuam cio. Sihmanseh kan duhdaanvek le tumtahvek in thil a feh lo caan a um theu. Caan tamsawn cu kanmah thil ti thiam lole daithlan ruangah asi bik. Asinan tisual ti hnuhnu cun a man kuan tengteng a rak tul.\nThilsual veikhat kan tuah caanah ‘pitlin nun in zirhtu a si, nolh sal lo a thupi’ tin mah le mah thazang kan pek awk theunan vei tampi kan nolhsal ngah theu tikah pitlin nun lam silo in kan nun in tumsuk pi.\nAhlan ih kan tuahkel mi hman kan ti ngamnawn lo, mah le mah zumawknak a hlo. Kan tisual mi a tum cun mah le mah hman ngaithiam theih lo a ol te. Cuvekcaan ah atanglam ih ka tarlang mi pawl hi mang ringring aw:\n1) Ziangruangah na ti palh theu ti kha dunglam kir in zohfel sal aw.\n2) Na ti palhmi pawl lole na ti palhnak a rak tuartupawl hnenah acangthei sile ngaithiam va dil aw.\n3) Pathian cun ngaidam tlaklo tiih na ruatawk caan hmanah a lo duhdawt ih a lo thei ringring tu asi. Na tuahding sawncu neta ti sual lo ding in Pathian hnenah fimnak le amah ih lamhruainak dil sawn hi a si.\n4) Pathian in a lo ngaidam zo sisi, ziangah so na phurrit rero, ngaidam awk ve aw.\n5) Pathian in na sinak le na sirawknak a thei theh. Pathian ih lungkimnak tel loin na parah zianghman thil a thleng lo. Tui’h na tuar daan vekin a tuar tu na hmuh tikah an nun domso tu na si leh lo ding ti kan simcia thei lo.\n6) Himi thil ruangah leilung pi a cemnet ding ti si cuang ual lo, hmailam pan in kekar thok sal mei aw.


US President Obama Ih Fanu Pahnih TlawngKai - Chinland Today Media\nUS President Obama Ih Fanu Pahnih TlawngKai\nJanuary 6, 2009 6:08 pm·0 comments\n: January 6th, 2008\n: By-Pu Sum\nMizansun ihsin US President thar Obama ih fanute pahnih Malia kum 10 mileh a nau Sasha kum 7 micu Washington ih Sidwell ah tlawng ankai thawkzo ih. mizuktu tamzetin an rak bawh.\nObama ih fanute pahnih hi a nu Michelle in a hruai ih Malia hi phun 5 asi ih a nauta Sasha hi phun 2 asi. Obama ih nupi leh fate pawlhi US Secret Service Agent pawlin motor tampi thawn an kil ih Obama tei nupa hin an fate cu media leh mizuktu pawlin naihbuai tuklo haiseh la an duhthu an sim.\nHimi laiah US President thar Obama cun dan tuahtu hlun leh White House Chief of Staff hlun Lean Panetta cu an ram Intelligence Hotu lu bik Central Intelligence Agency (CIA) Director ah a ret. CNN leh Fox News in a simnakah Penella hi President Bill Clinton ih hunlai ihsin White House of Staff asiih.\nKum 70 mi Lean Panetta hi US rorel nak hmunpi ah member term 8 a rak ttuanzo. BBC Corr, cun Intelligence lamih theimi neiloih zummi Panetta CIA Director dingih Obama in a retcu thilmak zet tlukin a simih . Asinan Obama cun misualih puhmi nasa zetih hremnak thu petu leh hivekthu thawi hnamhnawih awmi cu CIA director dingah ret a duhlo tiah an sim.\nObama hin CIA director dingah cun John Brennan a duhbik nan Bush lamih a lu a her deuhih a theih raungah CIA hotu ah a ret duhlo tiah mi hrekkhat cun an sim. Obama hin Navy Admiral, Dennis Blair cu National Intelligence Director ah a retih a nihhi 9/11 hnuih Asia saklam ih misualpawl dotu Navy Pacific Command rak hotu asi.\nIsrael leh Hamas Thu Bawk.\nIsrael ralkap pawl leh Hamas ralkap pawlcu Gaza City khaw hnarah nasa zetin an kapaw rero laiih. Hamas pawlhi Mosolman ralthuam keng midang in an bawmih. Gaza khawpi humhim theidingin nasazetin an ttangve.\nIsrael in Gaza hi ni 10 sung vanzam leh leihnuai ralkap thawi a kah nak ruangah Palistinian pawl minung 540 lenglo an thizo ih midang 2,500 lenglo in hriamhma an pu. Himi laiah gaza saklam bialih Israel ralkap Golani Brigade ihta an mahle an mah an kapaw sualpangih ralkap 3 anthi.\nPalistinian Doctor pawlin an simnakah Isarel in Gaza aluhcilh hnuah Palistinian minung 90 lenglo an thibetih Tui dinhmunah Gaza mipi pawlcu ei leh in tirawl leh meisa eng neiloin an um laiih Gaza ih um Norway Dr.\nMads Gilbert cun siizungah sii leh damlo tuamhlawmnak thilri a um mumal nawnlo ruangah hriamhma tuar pawhi duhvekin tuamhlawm an theilo ih cu ruangah damthei dingkhal mitampi cu an thihphah tiah a sim.\nIsrael Defence Minister Ehud Barak cun hruaitu upa tamzetin Ceasefire tuahdingih an nawrnak cu a el thlafelih. an tumtah vek an ti suak hlansungcu Gaza an nawr vivo tumthu a puang. Asinan Gaza thlanglam ramri ih mipi pawl i ding tirawl phurtu truck 80 cu lutdingah siannak a pe.\nPalistinian Presidnet Mahmoud abbas cu UN Security Council Meeting ah a tel dingih Saudia Arabia, Egypt, Franch, leh Britain ram ai awhtu pawlthawn Israel leh Hamas pawl Ceasefire tuah dingah cakzetih nawr an tum. Himi laiah US president thar Obama cun Gaza buainak cu pawi a tithu a simih. President Bush cun Gaza buainak rehthei dingih hmalak nakah rawlh awk a tumlo ati.\nLTTE in kum 10 sung anrak uk zomi kilinochchi khawpi cu Sri Lanka cozah ralkap in an laksak hnuah Mullattiva kiangih LTTE hmun pawimawh Oddusudan khal an laksak betzo ih. Mullattiva khawpi lakthei nakdingih hmun pawimawhzet Elephant Pass an thlengzo.\nSri Lanka Defence thu puangtu cun ralkap in Vanzam thawi nasa zetih an kah ih hleiah Ralkap Division 58 in lei hnuai ihsin an nawr vivo ih LTTE pawlcu an tla niamzet vivo tiah a sim.\nUS President Dingah Jeb Bush Duh\nTui kandung colh nisunih Fox News in an kawmnakah US president hlun George Herbert Walker Bush cun a fapa nauta sawn, Jeb Bush cu US President si leh dingah a duhthu asimih Florida Governor hlun Jeb Bush hin White House a luah thei leh dingkhal a duhthu a simbet. Kum 55 mi Jeb Bush hi tui US President ttuanlai Bush ih naupa asi ih. Hnakum ah Florida aiawh in US Snate Seat cuh ve a tum thu khal a rak simzo.\nGeorges Herbert Walket Bush hi 1989 ihsin 1993 sungkha US President a rakttuanih tu ah hin a fapa upa sawn Bush in Presidnet an run ttuansal ih nikum US Presidnet cuhawk nakah a u in a ttuanlai ruangah Jeb Bush hin a cuh lohi a thasawn dingih lehhnu deuhih a cuh dinghi a pa hin a duhsak thu a sim.\nObama in a fanu (2) ca a kuat\nPresident Obama Ih Nufa Pawl China Ah An Tlawng:


EPA pawlkom in Covid 19 nathrik kap that theitu Spray 2 hmin an phuang - Falam Online Media\nJuly 9, 2020 admin\t0 Comments covid - 19\nMithaim pawl in Covid 19 suaktertu nathrik (SARS-CoV-2) thatthei danding an zir mi ah nathrik that nakih ṭangkaibikmi sii kap cii (spray) an hmusuak thu, Environmental Protection Agency in an phuang a si.\nSARS-CoV-2 virus that nakih ṭhabik an ti mi cu Lysol Disinfectant Spray le Lysol Disinfectant Max Cover Mist (bacteria kapthatnak dingih tuahmi sii kap cii) an si ih minute 2 sung ah nathrik a that thei tiin Environmental Protection Agency cun an phuang a si.\nEPA ṭuanvonei pakhat cun, “SARS-CoV-2 cu virus thar a si vekin, test nei dingin tubaite lawngah kan ngah thei ih nathrik thatthei timi sii kap cii tamzet thawn test nak kan nei ih cumi pawl lakah Lysol Disinfectant Spray le Lysol Disinfectant Max Cover Mist hi a ṭangkaibik. A phaw ih an ngan vekin cekcii in kan test ih minute 2 sungah nathrik a thatthei a si” tiin a sim ih a hmangtu pawl cun sii an kapnak cu minute 2 sung hnu lawng ah hnawtfaiding khalin a sim a si.\nEnvironmental Protection Agency (EPA) cu Covid 19 lak ihsin American mipi humhim thei danding le Covid 19 do thei nakding hmanrau thawn pehpar awmi thuhla zingzoi in mipi hnen ih theihternak thuthantu pawlkom an siih American cozah ih rinsan zetmi pawlkom an si.\n← China ram ih Internet Addict Center ongtu an kai\n“Iran ram in Nuclear a tuah thup” timi Thubuai →\nNauinn sung ta “Hlam” eihmangtu an tam vivo\nSushant Singh Rajput uituk ruangih Thlaiawthat tleirawl an tam thlang


MAI TILMU ZUARTU KAI – Times Of Chinland\nMAI TILMU ZUARTU KAI\nPyin Oo Lwin peng ih Pohtauh khaw mi kum 31 ih upa le nupi neizo U Zaw oo cun a fala Iphone leisaknak dingah a tilmu 2 ih a zuar thu theih a si.U Zaw Oo nupi cun a pasal in a tilmu a zuar ti a theih veten police hnenah thuhla a va sim.\nPolice khal in thuhla an theih veten U zaw oo cu an ko cih ih thu an suh tikah U Zaw Oo cun”Ka tilmu cu keimai ta liauliau a si ih ka thuthu a si”tiah Police hnenah a sim.Hmansehla Police cun a tilmu,amai ta liauliau a zuar khal sual a si thotho tiin tuah an kai cih thotho.\nU Zaw Oo nupi cun a pasal ih tilmu phorhzo mi cu bunsal a theih lo ding ti a theih ruangah a tilmu pakhat man ngahve ding rori in a tumve ti si.U Zaw Oo cun amai ta a tilmu zuar cu sual ih a theih lo laiah Dan cun a taksa hrekkhat cu a nupi ta a si tiah a kaihrem ti si.Thuhla ziangvek in a um vivo ticu thuthang latu pawl cun a hmun nai in an hngak ringring tiah theih a si.


Myanmar Rampi Aiawh Ih Bawlung Sittu Pawlin Ram Hlapi An Sak Lo, Pakhat In Kutzung Pathum A Tung – Meifar\nMyanmar Rampi Aiawh Ih Bawlung Sittu Pawlin Ram Hlapi An Sak Lo, Pakhat In Kutzung Pathum A Tung\nMay 29, 2021 admin Lawrkhawm 0\nMay 28 zanlam ah Japan le Myanmar bawlung an sit, 2022 World Cup lek thei dingih zuamawknak puai a si ih Japan ramah an nei. Myanmar bawlung sit thiam 10 an tello, ralkap kuthnuai ah kan lek duh lo an tiih CDM ah a lut.\nInntek Japan in 10-0 rori in Myanmar a neh, half time hlanah goal 4 an thunlut ih half time hnuah goal 6 an thunlut bet. Japan hmaitlan Yuya Osa in vei 5 rori a sit goal, minute 90 sungah Myanmar team in veikhat lawng goal ah an sit ngah nan a goal lo.\nAn lek hlanah Myanamr team pawlin Myanmar ram hlapi an sak lo, music cu an play nan zohman in an sak lo. Cun, pakhat in ralkap cozah duhlo ti langternak ah a kutzung pathum arak tung, a hmin cu Pyih Hlian Aung a si ih a kut ah “Democracry kan duh” (We Want Democracry) timi a ngan.\nTuiṭum an leknak ah Japan ram cu Group F, No. 1 ah aum. Puai 6 an lek zo ih puai 6 in nehnak an co, hmat 18 nei in 2022 World Cup lek thei dingih zuamawknak ah donthumnak a thleng. 2023 Asian Cup lek dingin nehnak an rak co zo.\nMyanmar team cu vei 6 an lek zo ih vei 2 nehnak an co ih puai 4 an sung. Hmat 6 an nei ih 2022 World Cup lek thei dingih zuamawknak ah donlinak ah an um.\nKale-Gangaw Lamzin Doawknak A Sosang, CDM Lut Tlawng Saya An Kap That\nA Bike Mawng Lai Check Dingin An Rak Dingter Ih A Ding Lo Ruangah Ralkap Motor Thawn An Pah/Rial That, 2017 Myanmar Prince Ngahtu A Si


Ralhrang Pawlin Mipi Ralkap An Kai Ih An That, Thla 6 Hnu Lawngah A Thih Thu An Thei – Meifar\nRalhrang Pawlin Mipi Ralkap An Kai Ih An That, Thla 6 Hnu Lawngah A Thih Thu An Thei\nBago khawpi ih um mipi ralkap Ko Thiha cu ralhrang pawlin an kai ih an hrem that, a thih thu cu thla 6 hnu lawngah an thei. Ramsung a buai hnuah Ko Thiha cu mipi ralkap ah a lut. Khua ah ava tlung lawk ih dalan ruangah ralhrang pawlin an rak kai.\nJanuary 19 sun ah an sungkhat mi pahnih thawn ralhrang pawlin an kai. An kaih hnuah an sungkhat pawlin an umnak an thei nawn lo. Ralhrang pawlin an hrem ciamco ih an kaih hnu ni 3-nak ah Ko Thiha cu a thi, midang pahnih cu an thi lo ih kum 8 sung thawngtla dingin an thu an ṭhencat.\nRalhrang pawlin Taungoo khua ah an rak hruai, thla 6 hnu lawngah an sungkhat pahnih cu an tong thei ih Ko Thiha ih thih thuhla an sim.\nTualsung mipi ralkap in, “Minung pathum an kai ih Ko Thiha cu an hrem that. A thuhla thei dingin caan reipi sung kan rak zingzoi rero, thla 6 hnu lawngah kan theifiang. A ruak khal an ngah lo, a innsang hnen khalah a thih thu hi an sim thei lo. A thih thuhla cu an kaihmi pahnih in an rel, an kaihmi pahnih khal kum 8 sung thawngtla dingin an khum” a ti.\nKo Thiha in a nupi le a fanu a thihsan ih an harsa zet. An inn neitu in innluah a siang nawn lo ih a dawisuak ruangah umnak ding an nei nawn lo. Bago mipi ralkap ṭuanvo neitu in, “Hringnun ah na ra piangsal asilen ram zalen Democracy ram ah piang hram aw” tin Facebook cahmai ah a tarlang.\nLeitlun Ih Mipa Iang Nei Bik Cu ‘Robert Pattinson’ An Ti\nThailand Puitling Lemcan Thiam Hminthang Le Model An Sual Aw Ding


An Innkang Hluahhlo Hmaiah Pathian Thuthangṭha A Sim Ih Hni Siamsiten Lungawithu A Sim – Meifar\nAn Innkang Hluahhlo Hmaiah Pathian Thuthangṭha A Sim Ih Hni Siamsiten Lungawithu A Sim\nNovember 22, 2021 admin Leitlun 0\nUS, South Carolina ih um rawngbawltu ropi pakhat ih inn cu a kang hluahhlo, meitat pawlin het leh chet tin an phelhmit rero laiah ani cun Facebook parah Live arak thlah ih Pathian thuthangṭha a ausuak. Sammy Smith hi hmun dangdang ah feh in rawngbawlnak anei ṭheu, Grace Cathedral Ministries dintu khal a si.\nAn inn hi an sak ṭhehnak a rei hrih lo, an inn a kaannak cu meisa hri fehsual ruangah si an zum. Cutin an inn a kang hluahhlo laiah Sammy Smith in, “Live ih nan hmuh vekin kan inn cu a kang rero lai. Kan inn kan sak ṭhehnak hi kum 4 lawng a si lai, khitin kangmei in a nuai ciamco.\nAsinan kangmei lak ihsin Pathian in in rak humhim ruangah ka lungawi tuk. Pathian ih lairelnak ihsin zohman kan pial thei lo, a caan ahcun Pathian ih laireldan hi kan theithiam lo ṭheu. Zoh uh, kan venghnen pawl khalin in duhdawtnak an langter, firefighters pawl khal khi an fel tuk.\nKan ruatdan vekin thil a feh lo asikhallen kan pomthiam hi a thupi tuk, thil ziangkim a ṭhasal leh mai ding. Kangmei lak ihsin in humhimtu Pathian hmin cu thangṭha in um ko seh, thlacamnak thawn in rak bawm uh law” a ti.\nAn kawhhram member pakhat in, “Kan riahsia ding caan a si nan kangmei lak ihsin Pathian in a humhim ti kan theih ruangah kan lungawi sal” a ti. Sammy Smith cu hni siamsiten meitat le vengsung mipi pawl hnenah lungawithu a sim thei, vengsung mipi pawl khalin bawmnak an pe.\nRam Le Miphun Hrangih Nunnak Liamtu Sayama Chin Chin Ih Thuhla


Nunau covo & tuanvo - Chinland Today Media\nMarch 2, 2009 2:27 pm·0 comments\nNunau covo le tuanvo\nKan Lai mipa hrekkhat le nunau ziang maw zat in ‘nunau le mipa bangran awknak’ thu le ‘nunau covo’ thu pawl hi rel kan duh lo ih, a reltu an um tik khal ah kan zoh dan a dang lam deuh `theu. Kan khua le ram ah minung sinak vekin kan um theilo tikah minung covo (human rights) hi kan rel le kan sim cu a `tul hrim hrim. Ahleice in nunau pawl in miphun le ram thu ih an tel tam theinak dingin kan zuam a `ul. Kan Lai nu pawl hi inn-sang hna `tuantu le coka ih rawl suangtu men ah siloin kan ram pawlitik le vantlang mipi thu ah tu hnakin nasa sawn ih an tel vivo thei ding hi a thupi ngaingai.\nMinung covo cu nunau pawl ih covo a si ve. Mipa lawng hi minung asilo ih nunau khal minung a si ve. Curuangah, minung sinak ah mipa le nunua cu an bang aw. Khuahlan (nitlak ram ah) nunau pawl cu ‘naute cet’(baby machine) ti ah hmuhsuam zet in an rak tuah. Asinan, can (time) in nunua pawl hi naute cet vekmen lawng an si lo ti cu tette (withness) an pe.\nLeitlun ralp veikhat le veihnihnak ah mipa pawl cu ralram ah ral do in an um. Cumi sungah inn lam ah ziang kim rak `tuan `thehtu cu nunau pawl an si. Curuangah, mipa ih `uanthei zat cu nunau khal in a `tuan thei tinak a si. Minung kan za te’n nu pum sung ihsin suak kan si ruangah ‘nu’ ziangtluk a thupi ti cu kan theifiang zet ding. Kan za te’n ‘nu’ tel lo ih um thei lo kan sinak cu minung kan sinak in tette a pe ringring.\nKan Lai nu pawl hi hmun kan pek lo ruangah kan `thanso ding zatin kan `thangso thei lo. Seersiamtu in nunau pawl hi fa nei in coka ih ei rongbawl ding men ah a sersiam lo. Mipa bawmtu ding ih sersiam a si vekin mipa pawl in nunau pawl hi hmun an pek a `tul. Kan vantlang (society) ah nunau pawlin hmun an neih tamzat ih zir in kan society cu a `thangso ding a si. Lai nunau pawl cu miphun dang nunau pawl hnakin an zalen tuk tla kan ti men thei. ‘Zalennak’ men lawng hi a tawk lo.\n‘Hmun’ an neih ve a `tul. Kan Lairam ahcun nunau le mipi kan za te’n bangran in ca kan zir thei, kan thiam dan ih zir in hna khal kan `tuan thei. Asinan, kan vantlang nun kan zoh kir sal ahcun kan Lai nu pawl hin hmun an nei mal ngaingai. Kan pawlkom tam sawn kan zo a si le kan hruaitu tam sawn hi mipa an si ih hlei ah, sinak thupi tam sawn cu mipa kut ah a um.\nHi thil in kan vantlang hruai awknak ah nunau pawl in hmun an nei mal tuk ti cu a tarlang. Nunau pawl hi ram le mipi hruaitu dinhmun ih hna `tuanthei an si ve. Asinan, kan pipu san ihsin nunau pawl cu mipa vekin ‘hmun’ an rak nei lo ruangah tusan tiang nunau pawl hi ‘hruaitu’ dinhmun ah hmuh ding an mal phahnak a si.\nMipa vek thotho in nunau pawl khal in vantlang nun ah zalen zet in an tel thei. Curuangah, nunau pawl hi mipi vantlang hruai awknak ah dinhmun sang an nei ve ding a si. Cun, mipi vantlang hruaitu ding kan hril tik khal ah nunau pawl hi mipa hnakin an tel mal sawn `theu. Nunau tam sawn cun ‘innsang hna’ lawng an hna`tuan ah an ruat a si ahcun thildik a si lo. Ziangah tile, kan ni tin tlanlennak kan vantlang thu hi mipi kan zate thuhla a si.\nCuruangah, kan mipi vantlang, miphun le ramthu ah kan nunau pawl hin `tuanvo an nei ve. Kan miphun `thanso vivo theinak ding ah vantlang nunau pawl an thupi bangin, `tuanvo tumpi an nei. Nunau pawl an `thanso vivo theinak dingah le mipi vantlang hruaiawknak ah ‘dinhmun’ an neih tam vivo theinak dingah mipa pawl in nunau pawl khaiso vivo ding `tuanvo kan nei ve.\nMinung pakhat sinak ah nunua pawl an nauta cuanglo ih, mipi vantlang, ram le miphun thu khal ah nunau pawl in `uanvo an nei ve. Curuangah, miphun le ram hrangah teima zet ih hna`uan nunau pawl hi danglam deuh ih hmu nawn lo zuam uh si. Cun, nunau pawl khal in vantlang, miphun le ram thu ah ‘kan tel ve a `ul’ ti thei in, tuhnak ih nasa sawn ih tel ding ah ka lo sawm.\nBy Thang Pu


Christian Pasalṭha 20 In Nunnak Thapin China Ramsung Ah Bible Ting 10 Lenglo An Phurlut, Pathian A Cangvai – Meifar\nChristian pawl hmuhsuamtu, dodaltu lakah China ram hi an hminthang zet. June 18, 1981 ah Christian pasalṭha minung 20 in an nunnak thapin China ramsung ah Bible 1,000,000 zat an phurlut cu Christian san thuanthu ah theih ringring ding mi a si.\nMao’s Cultural Revolution a lal lai 1960-1970 kum sung cu China ramah Christian sakhua hi nasa zetin an rak do, Bible khal an urkang thluh. Bible koltu cu thih asilolen damsung thawngthlak a si. Christian an dokalh zet nan’ an pung deuhdeuh, asinan Bible siar ding an nei lo ruangah leitlun huap zumtu pawlkom Open Doors hnenah Bible siar ding an ṭul thu an theihter.\nOpen Doors pawlin sumpai an khong khawm ih a rang theibik in Bible cu an tuah, United States ramsung ah Bible cu China ṭongin an let ih sun le zan cawl lo ih hna an ṭuan hnuah an thehsuak thei. China Bible cu 1,000,000 in an sersuak ih a ritlam cu tons 232 in a rit.\nṬha zetin an tuam thluh ih tidai sung khalah siat thei lo dingin an tuampit thluh, an phurnak lawng sia khalsehla Bible cu tidai sungih pil thei lo dingin an tuah. Himi rawngbawlnak cu “Project Pearl” tin an ko, Open Doors sung ihsin Bible phurtu ding minung 20 an hrilsuak. Bible cu lawng tumpi in an phur ih US, San Francisco ihsin an poksuak.\nHong Kong tipikap an thleng hnuah China ramsung ih phurlut ding an si, China ram ih zumtu pawl thawn a thupten an biaaw cia ih June 18 zan hrawngah China tipi kap an thleng ding thu an sim thei. China tipikap cu ralkap le tipi ralkap pawlin an kil thepthep ringring, cun hmun hlanpi zohnak light tower khal aum.\nNazi 1 sung lawng tipikap ah caan an nei thei dingih cumi sungah an thiar thluh tengteng a ṭul. China zumtu pawlin tipikap ih hramrul lakah an rak hngak ringring. Bible phurtu Gabriella in “Kan poksuak ding ni ara thleng ih thih le nung karlak ih um ti kan theiaw. Bible kan phur ruangah in that maw, damsung thawng kan tla thei ti khal kan theicia thluh. Asinan, rawngbawlnak ropi zet ti kan thei ih zohman dungsip kan tum lo” a ti.\nJune 18, 1981 zan cu a dai reprep ih tipithuanthum parah thlithiangte a hrang ziarzo, tipikap ih um China zumtu pawl khal hramrul lakah an thupi an suah rero. Lawng parih um pawl khal thlacam phah in hmailam an pan vivo. Tipikap an va thleng cu Pathian kutcak a lang, tipikap ah ralkap le security zohman an rak um lo.\nZandang ahcun an um thepthep nan himi zan ahcun zohman an rak um lo cu thilmak zet a si. Nazi 1 sung lawng um thei ding cu nazi 2 sung lenglo an um ih lawng parih Bible cu an thiar lohli. An thawmvang khal a ring zet nan kiangkap um pawlin an theithei lo. Neta ih an zingzoinak ah tipikap kiltu ralkap, security le light tower parih um pawl cu a thupten party an rak tuah ih zu an intlang.\nZu an ri tuk ih tipikap an va fehsal ahcun an itthat cih ti an theisuak. Bible tam sawn cu an thiarsuak ih China ramsung hmun dangdang ah an kuat man, a thaizing ah an sulhnu pawl cu ralkap in an hmu ih zingzoinak an nei cih.\nNeta ih lak dingah tin tipikap ih an thupmi Bible thenkhat cu China ralkap pawlin an hmu ih an urkang, asinan a tam sawn cu an thiarsuak man. Cun, himi cangvaihnak ih tel China zumtu upa thenkhat khal an kai. Bible phurtu Christian pasalṭha 20 cu hlawhtling zetin an ram ah an kirsal thei, an Bible phurmi ihsin China ramsung ah zumtu an pung deuhdeuh ih tuini tiang a rahsuak cu mipi in an ei rero lai. (#Christian Today)\nDuhdawtnak Cu Hmel Ah Aum Lo, Thinlung Ah A Um


Falam A Țumsuk Nan Ti Maw? - Chinland Today Media\nNovember 20, 2014 2:20 pm·0 comments\nThuhmaihruai: Tu lai cangantu tamtak le commenttu tam takin Falam cu tthangso lo, tlase thluh, ro reprep, rawp reprep, umnak tlak lo vekin an rel ttheu. Culaiah kan inhnen peng dang cu tthangso dutdo, hring nuam emem, umnak tthazet vekin an rel ih Falam cu umnak tlak loah an suah ttheu. Hiti cangan le reltu pawl hin Falam khawpi cu an thlir ih a minung ruat loin hmuh mai theih inn le lo le building thawn an tah mai tih a fiang. An ngaithiamum ko. A san cu mai ngaidan cio zalen takih rel le ngan theih a si ko lo maw. Asinan thudik facts tthaten an zingzawi lo ti a fiang.\nCangantu hin hi thu hi a pawmpi lo. Midang ngan mi le cangantui ngaidan cu a kalhaw bembem. Ziangahtile hiti zoh mai ih a langdan hnakin a sinak taktak facts and truths parah țhumawin a zir sawn ruangah a si. Peng dang a si mi kan hmuansak Tedim+Tonzang le kan hmuanthlang Hakha+Thantlang thawn tla kan tahtthim phahphah ding. Khi Falam peng pakhat lawng nan zoh ahcun nan riah a se ding nan Falam kan timi hin building le region lawng si loin minung khal a kawhhmuh sawn lo ding maw?? Falam a țhangso lo tuk cu a dik ko. Ralkap sanah khui khawpi hman rel tlakin an țhangso lo. A hleicein Chinram khawpipawl khal rel tlakih țhangso an um lo. Hakha țhansoh thu kan rel țheu. Annih cu State Capital a si ruangah khi tluk tal a si lo ah cun ziangtin saw a can thei ding. Curuangah kan dinhmun kan theih theinak dingah kan kiangkap khawpipawl thawn khaikhin sehla…\n1. Media ah Falam Kan Sangbik: Ram sungah Chin Media Network timi kan um ih member 22 hrawng kan tel. Kannih khal MEIFAR Media thawn kan tel ve. Meifar Zarhtin Thuthangca hi Chin țawngih Printed Media ah cun dam reibik a si. Cuntawkih kan hmuhsuah mi cu Falam a sang hleicebik ti hi a si. Falam cun The Falam Post (Daily), Meifar (Weekly), The Chin Voice (Bi-monthly), Chinland Herald(Monthy), Lailun(Monhtly) timi le cazual ziang maw zat kan nei. Hi hman peng dang khalih an zah emem Chindwin Today a cawlh ruangah sawn a si. Kan sangtu cu Hakha an si ih The Hakha Post (Weekly), Chinland Post (Bi-Monthly), The Chin Times(Monhtly) an nei. Thantlang ah kawhhran suah mi thuthang cahnah pakhat cpy 800 an nei ve. Cazual an nei tam lo. Mizo cun Zolen (Weekly) lawng an nei. Tahan Times an cawlhnak a rei zo, Khawchhak Run an cawl zo, Finna Khawvel an cawl zo, Zo Daifim an cawl zo. Tedim cun Thuthang ngai rel ding an nei lo. Tedim Times le Zo Times pawl hi cahnah pakhat te an si ih alakih zem men an si. Matupi in Bung Tala tiin thla thum vawi khat Kawl țawngin an suah. Mindat in an nei lo. Kanpalet in an nei lo. Paletwa in an nei lo.\nInternet Media ah khal Falam cun Chinland Today, Vancungthaihlio, Chin Times, etc..kan nei. Hakha cun Chinland Post, Khonumthung, Tedim cun ZoDaily tivek an nei, Paletwa in Khumi News Group an nei. Facebook Group ah khal Chinland Today, Chin Thuthang, Chin Times, etc.pawl ihkan member neih zat hi an nei mumal hai lo. Kawl ih suah mi Chinworld cu Internet lawngah a si thlang. Khonumthung cu Journal zawng khalin tlai taktak ah an suah ve lai.\n2. Mipum ah Kan Mal Ce Lo: Tu nai mipum siar ah Tedim+Tonzang+Cikha cu 125789, Hakha+ Thantlang cu 98629, Paletwa cu 96197 an silaiah Falam + Rihkhawdar cu 48017 a si. (Falam pawl hin Hualngo, “eng a” ttawng hmangpawl hi hnawng loin in telpi paih lo cing khal kawr tlek zik ko dirh sawn ding a si). Khimi hun zoh mai cun beidawnnak a si. Asinan Kalay+Kabaw ih Falam mi (Hualngo telin) hi siar ngai a um lo nan 72000 kiangkap hrawngih ruah a si. Culakah Tedim 25000, Hakha 15000 hrawng an si dingah ruat sehla. Cutin Tedim 150000 hrawng, Falam 120000, Hakha 120000 hrawng cu kan si ve mai.\n3. Politics Lamah: Ram leng Politics ah CNF hruaitu lakah Dr. Za Hlei Thang a tel. Ram sung ah Chin Party tumbik cu CPP a si. A sangtu CNDP khal hruaitu lamah Salai Hngepi pawl an tel thotho. Chin League for Democracy khal GS cu Salai PP a si thotho kha. Lairawn ah cun CPP le Pu No Than Kap ih Politics kaihruainak hnuaiah Chinmipawl cu kan um hrih a si. Kalay NLD Chairpeson le NLD CEC khal Pu Do Thawng ih fanu Pi Siamte thotho a si. Central lamah Pu Ram Ling Hmung ih fapa Salai Mang, BA thang tivek an rak um. NGO ah leitlun theih ban Cherry Zahau a rak um. Peng dang thawn tahtthim ah ziangtik lai hmanah Falam peng mi an niam ce lo.\n4 . Țawng le Calai lamah: Calai le cabu suah lamah kan kiangkap peng zohmanin Falam an bang lo. Laizo țawng cun țawng dang hnakin cabu tampi a suak. Cabu khal quality a țha in a standard sawn. Cangandan khal O le AW hmandan ah thurual thei ciah hrih lo hman sehla cuih kan buainak cun thuruahnak mi a tuah ih kan standard a sang nasa sawn. Kan lungrual tikah lephei cun ziang tlukin kan cak ding. Kan kiangkap pawl cun standard felfai khal an nei ngaingai hrih lo. Cun Chin Radio le NRC TV khalah Laizo ttawng cu hman rero a si lai.\n5. Thu le Hla: Kan unau Tedim lam hi rampi huap milar Sang Pi tivek, Thawn Kham tivek nei hman sehla anmah Zo țawng ngai cun an sang lem lo. Hakha lam khal Sung Tin Par tivek um khal sehla Lai hla tak cun rel ding a mal khawp mai. Cuti ti cun Falam lakah khal Salai Tawna, Salai Thuah Aung, Salai Sun Ceu, John Tin Zam tivek an um ko. Mai Kimmy khal a um lai. 2014 April thla ih Hakha ah Mission lam training ka hung pek țumah Crusade a rak um ih ka va khawm ve. An hlabu cu hla 20 hrawng a um ih cunah Falam hla lehlin si lo cu hla 4 lawng a um. Hi hin Falam cu hla ah nasa takin thlawsuah kan dawng ti a fiangter. Hlasak ih rangbawl lak khalah an let tampi in Falam singer an tam sawn. Thuthangțha simtu khalah Pathian in Falam Evangelistpawl thlaw a suahzia cu theih cio a si.\n6. Music lamah: Music lamah Dr. Salai Tawna, Cung Aung( Cung Music Academy) John Lal Sum Lian, Bawite, Bawi Vung, Zante, Than Thawng, Peter Wright, Thangboih, Zaite-a tivek an si ih hizat hi peng dangah a um thei lomi a si. Tedim lamah Cin Khan Pum, Cin Pi, Tuang tivek cu an um ve ko. Tahan ih Studio pathum- MMC Studio, Vulmawi Studio le Mann Studio pawl khal Falammi ta thotho a si.\n7. Leader lamah: Leitlun le kan ram hruaitupawl thawn hna țuantlang thei tak Pi Levi Sap Nei Thang( iLove Myanmar), Human Rights lamah Cherry Zahau, Asia Minolamah DL Khumpi tivek an um. Cun Ministry Leader le Bibles Internationla Myanmar Society Chairman Dr. Sui Lian Mang, Myanmar Council of Churches lamah hruaitu Dr. Pa Sang le Rev. Thang Tin Sum, Association of Theological Education of Myanmar (ATEM) Secretary Dr. Lal Tin Hre, Myanmar Evangelical Churches Fellowship hruaitu Dr. Rem Lal Liana, Dr. Tial Thanga, Dr. Cong Luai, Chin Baptist Convention GS Rev. Danis Ngun Thawng Mang, PCM GS Rev. Ring Lian Thang, Linguitics mithiam Rev. Khar Thuan, US lam ah Civil Society lamah mithiam Rev. Hre Mang, etc… rel ding tampi an um. Tahan ih Private Hospital ah Wesley Midical superintendent Dr. Than Bil Luai, Blesiing Hospital ah Dr. Zar Lian an si bakah Bethany le Agape khalah cuti thotho. Cun Kalay University ah Dr. Salai Riang Vel a rak um. Kalay law officer le Pi Certe a si. Kawlpawl cu an tam ih an hnattuan khal a rak sang sawn men ding nan Chinmi unau lakah cun hmun tinkimah Falam mi hi Pathian thlawsuah kan co in a lang.\n8. Falam Khua Ngaingai ah: A khua ngai zoh cun kum 50 leng lo ralkap uk sungah Chinram khawpi tthangso ngai rel ding a um lo. Sumdawngpawl le malte a um thei deuh vaihnak Tahan lawng Chinmi khawvel ah cun rel ding a um. Hakha khal khi a țhangso kan ti men ding nan Chin State Capital a sinak vekin lamzin le acozah building a um hnuaihni ih culo rel ciamco ding a um lo. Building ah mal lai a țhangso mi khal khi Tahan lam vaih aiah milian hrekkhat an lut ih curuangah men a si. State Capital a si ih khi tluk tal a si lo awkah a cang thei ding maw? Khiti hman khi khawpi dang cu a tluk lo lai. Cuvek um lo Tedim, Mindat, Matupi tivek khi zoh hnik uh, a țhing lo khawpi a um lo hokhaw. Falam a si ruangah a rawp cuang lo. Falam Bazar vek hman an nei mumal hai lo pi.\nThunetnak: A tlunih kan si mi pawl hin kan rel tum a fiangter zo a zumum. Kan pupa thufim ah, ” Mi kut parih sasem hlaw” ti a rak um țheu. Mai ta le neih fate le se tukih ruah ih midang ta țha tukih ruah pang a awl ngaingai. Hi hi Falammipawl khalin ziangmaw zat cu kan nunpi khal a bang. Tui hnu cu kan cak, kan dam, rual kan ban, thlawsuah khal kan dawng ve ti theiaw thlang sehla. Cuhleiah Falam mipawl hi kan peng hrang le kan miphun hrangih peknak khalah kan cak a si. Asinan sum kan thawh tikah acozah ih a țuan leh thotho ding mi vanzam țumnak, sizung, tlawnginn le Rih Zin tivek hrangah pe loin Acozah in ziangtik hman ih a tuah dah lo ding mi calai le nunphung, thlarau lam thilah hin pe thiam sehla ti khal a thupi. Hi thu hi thei phahin lungrual le cahnak thar thawn ke kar vivo tum hram uh si.


British Foreign Minister William Hague Le Kawlram Thuneitu Pawl Tawng Aw - Chinland Today Media\nBritish Foreign Minister William Hague Le Kawlram Thuneitu Pawl Tawng Aw\nJanuary 5, 2012 8:42 am·0 comments\nabc News| January 5\nBritish Foreign Minister William Hague cu January 5, tlawngkinili ah Kawlram khawpi Naypyidaw ih Kawlram hruaitu pawl thawn democracy lam hawizawng ih Kawlram in kekarnak a neih thei vivo nak ding thu pawl relkhawm ding in le thazang pe ding ah Kawlram a thlen zo thu Kawlram thuthangca pawl cun an tarlang.\nThuthangca in a tarlandaan vek a si ah cun William Hague cu January 5, tawngkainili zinglam ah Kawlram a thleng ih Kawlram president U Thei Sein le acozah minister pawl thawn Kawlram khawpi Naypyidaw ah thurelkhawmnak an nei ding ih Kawlram opposition leader ropi Awng San Suu Kyi thawn khal Yangon ah January 6, tlawngkaininga ni ah tawngaw ding in Yangon ah a feh leh ding a si.\nWilliam Hague cun Kawlram a feh hlan ah U.K thuthanglatu pawl kawmnak a nei mi ah William Hague cun Kawlram ah democracy diktak thawn rorel a si theinak ding ah Kawlram thuneitu pawl a nawr ding thu a sim. Hague cun, “Kawlram cozah in ramthukhel ruangih thawng a thlakmi pawl an zate’n a suah ding le ram sung ih buainak um pawl a remthat hi kan hmu cak tuk zo. Cuhleiah ram sung doawknak ruangih harsatnak tawng pawl bawmnak petu, humanitarian khal zalen zet ih bawmnak pektul pawl bawmnak pek an sian ding le lailak hrilawknak dik le felfai neih a si ding pawl hi kan saduhthami a si “ tiah a rel bet.\nKawlram ah ni-hnih sung cambang ding ih William Hague a feh hi kum 1962 ih Kawlram ralkap in thuneihnak an lak ihsin tutiangah Britist foreign minister a veikhat hrangih Kawlram a fehnak a si.\nBritish Foreign Secretary William Hague le Suu Kyi Tawng Aw\nSuu Kyi Suah Ding\nA Voi 68 Nak, Kawlram Armed Force Day Ah Pi Suu Kyi Feh Ve\nNLD Party : Legal Party A Si Zo\nSuu Kyi In Lailak-hrilawknak Hrangih Hmalaknak Ah Khual Tlawng Ding\nWin Tin Ih Kawlram Cozah Le Pi Suu Kyi A Hmuhdan


Pakistan Cozah Leh Taliban Tapung - Chinland Today Media\nPakistan Cozah Leh Taliban Tapung\nMay 6, 2009 1:44 am·0 comments\nTaliban tapung pawlin Swat Valley ram pawl an luah hnuah hmundang Dir, leh Buner ram p-awl nawrkau vivo an tum ruangih pakistan Cozah ralkap pawlin an kah ruangih Do awknak ah Taliban tapung pawl minung 200 lenglo an thi thlang tiah pakistan ralkap thupuangtu Maj, General, Athar Abbas cun a sim. Himi lai ah US ralbawi General, David Petraeus cun Pakistan ram Cozah cu a ding hnget ringring thei ke maw ding hnegt ringring theilo ding timi cu tuihnu lam kar hnih sungah a lang fiang ding asi tiah US rorel nak Inn sang Senate member hrekkhat hnen ah a sim tiah Fox News cun a tarlang.\nGeneral, David Petareus cun pakistan Cozah in Taliban leh Al-Qaida pawl a do nak ding leh a ram ihsin a dawisuak nakdingah puhmawh phunphun a hmang theuih tu ah cun a puhmawh hman dingmi thu a cemzo ruangah a taktak ih Taliban pawl leh A-Qaida pawl hnenih a tuahmi a langter a tul thlang a si ati.\nHimi laiah Mizan ah pakistan ram thlanglam Swat Valley kiang ih Peshawar ah thihcilh Bomb a puakih ralkap 4 an thi ih midang ziangmaw zatin hriamhma an tuar. Hi thihcilh Bomb paitu in a mawnmi Car ih ralkap mawtaw a ttaih ih cumi zawngah a paimi bomb cu a ti puakih a hmun ah ralkap pali leh a mah cu an thicih. Hi bomb puahtu hi zo a si ti leh ziangpawl minung a si ti khal theih fiang asi hrihlo tiah palik pawlcun an sim.\nUS ralkap leh pakistan ralkap pawlin raldo nak vanzam thawi Taliban pawlhi an kah theu ruangah Taliban pawlhin thihcilh bomb hi an puah tam vivo tiah Palik pawlcun an sim ih Taliban pawlih umnak hmunpi Swat Valley kiangkap ih Curfew an puanmi khal Pakistan Cozah in mizan zan laifang ihsin a hlitsal ih Pakistan Cozah in Curfew a hlihsal naksan hi Swat valley kiangkap ih mipi vangtlang pawl hmunhim lamih thiarsuak aw dingin thu a pe ih cumi hnu ah himi hmunih Taliban pawlcu Pakistan ralkap pawlin duhtawkin an kap thei thlang ding asi tiah an sim. Himi laiah Taliban pawlcun Swat valley bialih Mosolman dan Shari Law hman asilo ah cun an ral thuam hriamnam an ret tumlo thu an puangcih ve ih do aw dingin kanman asi an ti thu an puangve.\nAfghanistan President In Hril Awk Nak Cuh Sal Tum\nGeorgia Ralkap Pawl Hel\nPakistan Nuclear Ruangah US Thin Phang\nMexico Cozah In China Ah Vanzam A Thlah\nSwitzerland In -India Dil Nak Pawm\nPakistan Bomb Puak\nPakistan Ralkap Pawlin Taliban Pawl Nawr Vivo\nPakistan Ralkap Pawlin Taliban Pawl dawi Vivo\nPakistan Leh Taliban\nEuropean Commission In Bawm Ding


Malaysia Feh Tum Pawl Puaisa Ralrin Tul - Chinland Today Media\nMalaysia Feh Tum Pawl Puaisa Ralrin Tul\nApril 19, 2012 1:28 pm·2 comments\nFalam Times, Malaysia\nKawlram ihsin Malaysia ram ah tumtahnak a phunphun thawn a ra/feh tu minung hi nitin an um ringring. Chinmi tawkfang lai khal tu ni tiang ah mah le tumtahnak thawn Malaysia lam ah an ra thleng rero lai.\nRam pakhat va tlawn dingah sumpai tam pi a cem ruangah Chinmi tampi hrangah ram leng khual tlawn hi a ol lo na sa. Curuangah Malaysia a feh tumtu le a fehsuaktu Chinmi tawk fang lai cu puaisa tha lo pawl ih kut sungah harsatnak an tong theu.\nA liam cia thla tawk fang lai ihsin Yangon ih um puaisa hrek khat le Malaysia ih puaisa hrekkhat pawl cu kom aw in Malaysia feh a duhtu Chinmi pawl cu tanglam zin (Thailand ram kaan in) ihsin Malaysia ram ah an luhpi. Tanglam zin ihsin ram pakhat va luh hi thil ol lo zet le tihnung zet mi a si. Lam lak ah accident a phunphun le acozah tuanvo neitu pawl ih kaih le khih ton a ol zet. Mi hrekkhat hrang ahcun khual tlawn lai fang hi a harbik lai caan a bang nan Malaysia an ra thlen ngah hnu lawng ah kan harsatnak hi a thok lawng a si lai ti an thei aw. Cucu thinlung tha lo le tangka a duh luar tuktu puaisa pawl an va zum ruangah a si.\nA tlangpi thu cun Malaysia feh a tum nan tangka a nei lo tu pawl cu puaisa pawl hin Kawlram tangka Ks. 150,000 hrawng lawng dil in an feh ter. Asinan Malaysia an thlen ve ten zarh hnih sungah RM 2,500 (Kyat 620,000 kiangkap) ih an tlen awk thei lo, a si lole, tlen tu an neih lo a si ahcun cui Malaysia ih Chinmi/Kawlmi puaisa pawl cun an leiba cu RM 4,000 (Kyats 1,000,000) ah an kaih sak. Cuticun RM 4,000 an pek thei hlan lo hi Chinmi pawl cu cui puaisa tha lo pawl cun hna an tuan ter ih an hlawhman an lak sak.\nLeiba thawn Malaysia a ra thlengmi hi Chinmi pawl cu cui puaisa tha lo pawl cun Malaysia boss pawl hnen ah hnatuan ter dingin an va ap ih, boss pawl cun cui puaisa pawl cu commission (puai-kha) an rak pek. Asinan hi puaisa pawl thotho in an milai pawl cu caan tawkfang hnu ah a thupten an va hruai kir sal ih commission ngah duh ah boss dang hnen ah an va ap lala. Cuticun Chinmi hrek khat cu Malaysia an ratnak leiba an kuan thei lo hlei ih puaisa pawl ih bum kualnak sungah an her aw rero. Sungkhat unau theihmi le um lo, Malay tong le thiam lo, visa le nei lo, kaih le khih le tih fawn si ih a umtu Chinmi tawk fang lai an um.\nCuruangah Malaysia feh a tumtu cun a tanglam pawl hi nasa zet ih ralrin a tha:\n-Tanglam zin hrimhrim in Malaysia feh lo ding.\n-Mai hman mi puaisa pawl hi napin ralrin ding. Puaisa pawl ih simmi thu tam sawn hi rinhlelnak thawn a dik le dik lo cekfel ding. Puaisa pawl ih hminpi (full name), telephone number le inn address pawl famkim ten theih ding.\n-Malaysia ih a um ciami sungkhat unau le rualpi tha pawl hnen ah thu theihternak tuah ta lo in feh lo ding.\n-Malaysia a thleng tu pawl cun thlen ve ten Falam biakinn, asilole, Falam pawlkom pakhatkhat thawn a rang theibik in pehtlaihnak tuah ding.\nTanglam Zin In Malaysia Ra Pawl Harnak Tong\nWesley Bawi le Lily te innsang Australia ram an tlung\nChin’s Got Talent Ahmaisabik Zuamsinnak Ihsin mi 43 Hrilsuak\nFRO in bio-data hrang hna a tuan rero\non April 19, 2012 at 2:05 pm\nHi vek ih theih ter nak na tuah hi a ttha ka ti tuk. Kan Chinmi kilhim awknak ding hrang ih hivek lung put na neih hi ka lo fak zet. Duh sak nak na neih mi parah le Chinmi duhdawtnak na neih mi parah Bawipa’n mal lo sawm vivo seh. Ral rin ttul tuk mi rori a si.\non April 23, 2012 at 6:45 am\nlaimi lak khalah duhamnak in hmun a luah hi cu thin a na zet a si.\nmahlawngte kan upa pawl ih in duhsaknak thawn in thei ter mi le tuah dingih in forhfial mi pompi thiam le rak thlun thei tu hrangah cun buainak hi a mal deu ko ding.Upat nak thawn duhsak tu upa pawl thu ngai thei tu sih zuam ceu uh si.\nkan laimi duhdaw thiam ih ruahnak le can nei mi hmuah cem in thazang suah tento tu upa nan zate tlun ah ka lungawi zet a si.Pathian in thlawsuah malza lo pe hai hram seh tiah thla za lo cam sak.